Kerajaan lulus 6,731 permohonan bernilai RM1.259 bilion di bawah Skim Pembiayaan PKS Penjana

KUALA LUMPUR 24 Feb. Kerajaan meluluskan 6,731 permohonan melibatkan peruntukan RM1.259 bilion di bawah skim pembiayaan perusahaan kecil dan sederhana (PKS) Pelan Jana Semula Ekonomi Negara (PENJANA) setakat 12 Feb, 2021, kata Menteri Kewangan Tengku Datuk Seri Zafrul Abdul Aziz.

Skim Pembiayaan PKS PENJANA dengan peruntukan sebanyak RM2 bilion itu mengutamakan PKS yang belum pernah mendapat pinjaman daripada bank sebelum ini.

“Terdapat 579 permohonan bagi pembiayaan ini, dan daripada jumlah ini sebanyak 282 permohonan telah diluluskan dengan nilai pembiayaan sebanyak RM57.1 juta,” kata Tengku Zafrul semasa membentangkan laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-42, hari ini.

Manakala bagi pembiayaan Mikro Kredit PENJANA di bawah Bank Simpanan Nasional, sebanyak RM363.4 juta telah disalurkan bagi memanfaatkan 10,774 PKS Mikro termasuk dalam bidang peruncitan dan perkhidmatan.

Bagi Pembiayaan Usahawan Bumiputera yang telah diperkenalkan oleh Perbadanan Usahawan Nasional Bhd dengan dana RM200 juta, sebanyak 572 PKS telah menerima dana bernilai RM161.7 juta setakat 12 Februari 2021 , berbanding 548 PKS yang telah menerima dana berjumlah RM153.0 juta pada minggu sebelumnya.

“Menyentuh tentang Matlamat Memperkasakan Rakyat, program Subsidi Upah Fasa Pertama (PSU 1.0) masih berjalan dan program ini telah mencapai nilai penyaluran RM12.763 bilion untuk 322,177 majikan dan 2.64 juta pekerja yang didaftarkan.

“Manakala bagi PSU2.0, sejumlah RM770.31 juta telah disalurkan kepada 65,398 majikan untuk terus beroperasi dan mengekalkan penggajian bagi 534,183 pekerja,” katanya.

Tengku Zafrul berkata seperti dinyatakan semasa Belanjawan 2021, PSU bersasar juga diperkenalkan bagi membantu sektor pelancongan dan peruncitan, manakala semua sektor yang terkesan oleh pelaksanaan PKP tahun ini adalah layak untuk menerima sokongan PSU 3.0 di bawah Pakej Bantuan PERMAI.


Sesi akademi secara dalam talian program asasi, diploma mula Ogos

KUALA LUMPUR 30 Julai – Pengajaran dan pembelajaran penuntut baharu program Asasi dan Diploma sesi akademik 2021/2022 akan dijalankan sepenuhnya secara dalam talian bermula Ogos.

Kementerian Pengajian Tinggi (KPT) dalam kenyataan di sini malam ini menyatakan keputusan itu mengambil kira situasi semasa penularan COVID-19 dalam negara ketika ini.

Bagaimanapun, menurut KPT universiti awam (UA) boleh mempertimbangkan kemasukan penuntut Asasi dan Diploma ke kampus secara fizikal bermula pada Oktober atau pada semester berikutnya bergantung kepada kesediaan dan ketetapan UA masing-masing.

Ibu bapa dan penuntut yang mempunyai sebarang pertanyaan boleh menghubungi Bilik Gerakan COVID-19 KPT yang dibuka 24 jam di talian 03-8870 6777/6949/ 6623/6628.


BNM tingkat kemudahan pembiayaan automasi dan digitalisasi bantu PKS

KUALA LUMPUR 17 Mac. – Bank Negara Malaysia (BNM) meningkatkan Kemudahan Bantuan dan Pemulihan Bersasar serta Fasiliti Automasi dan Digitalisasi masing-masing RM2 bilion dan RM700 juta bagi membantu perusahaan kecil dan sederhana (PKS) mendapatkan pinjaman.

Perdana Menteri Tan Sri Muhyiddin Yassin berkata dengan penambahan itu, jumlah kemudahan yang disediakan oleh BNM untuk manfaat PKS adalah RM6 billion.

“Bantuan moratorium bersasar yang diumumkan kerajaan melalui BNM telah berjaya mengurangkan beban 1.4 juta peminjam individu dan PKS terjejas dengan kelulusan sehingga 95 peratus.

“Saya ingin menekankan bahawa bantuan ini masih dibuka kepada orang ramai,” katanya semasa mengumumkan Program Strategik Memperkasa Rakyat dan Ekonomi (PEMERKASA) hari ini.

Muhyiddin berkata, di bawah Malaysian Industrial Development Finance Bhd (MIDF) RM200 juta disediakan untuk skim pembiayaan pembangunan automasi, digitalisasi dan penggunaan teknologi hijau.

“MIDF juga bersetuju untuk mengurangkan kadar faedah pinjaman daripada lima kepada tiga peratus bagi tempoh 12 bulan, bermula 1 April 2021,” katanya.

Perdana Menteri berkata, dana tambahan RM50 juta bagi Geran Automasi Pintar di bawah Lembaga Pembangunan Pelaburan Malaysia (MIDA) turut disediakan agar lebih banyak PKS dan syarikat tahap pertengahan dapat meningkatkan kecekapan operasi dan pembuatan menerusi teknologi tinggi.

Bagi menyokong Revolusi Perindustrian Keempat (IR4.0), beliau berkata, peruntukan RM50 juta akan diberi kepada program Industry4WRD di bawah Kementerian Perdagangan Antarabangsa dan Industri (MITI).

SME Bank pula akan menyediakan dana pinjaman sebanyak RM200 juta untuk membiayai pembelian mesin dengan insentif geran sehingga 20 peratus ke atas nilai mesin sebagai usaha menggalakkan PKS meningkatkan automasi yang dapat mengurangkan kebergantungan kepada pekerja asing, katanya.


Boleh singgah R&R mulai hari Ini, tetapi perlu patuhi SOP

KUALA LUMPUR 10 Jun — Bagi yang merancang perjalanan rentas negeri mulai hari ini, mereka boleh singgah berehat dan menunaikan solat di surau yang disediakan di kawasan rehat dan rawat (R&R) di sepanjang lebuh raya menuju ke destinasi masing-masing.

Ini susulan pengumuman Menteri Kanan (Kluster Keselamatan) Datuk Seri Ismail Sabri Yaakob semalam mengenai pelaksanaan Perintah Kawalan Pergerakan Pemulihan (PKPP) berkuat kuasa hari ini, menyaksikan lebih banyak kelonggaran diberi sehingga 31 Ogos.

Sebelum ini, rakyat Malaysia bukan sahaja tidak boleh merentas negeri tanpa kebenaran pihak berkuasa, malah pelbagai aktiviti tidak dapat dilakukan sebagai usaha kerajaan dalam mengekang penularan pandemik COVID-19.

Turut diumumkan, restoran, gerai-gerai makan, semua perniagaan menjual makanan, kedai-kedai serbaneka dan runcit, yang sebelum ini hanya dibenarkan beroperasi sehingga pukul 10 malam, kini dibenarkan sehingga pukul 12 tengah malam.

Kepada ibu bapa pula, mereka boleh menghilangkan kebosanan anak-anak yang ‘terkurung’ hampir tiga bulan di rumah dengan membawa anak-anak beriadah di Zoo Negara dan zoo-zoo lain kerana premis berkenaan sudah dibenarkan beroperasi.

Namun, dalam keterujaan mengunjungi premis-premis dibenarkan, rakyat Malaysia bukan sahaja perlu mematuhi SOP ditetapkan malah mereka perlu beringat bahawa segala aktiviti dilakukan adalah di bawah pemantauan pihak berkuasa.

Menurut Ismail Sabri, Polis Diraja Malaysia (PDRM) menumpukan pemantauan kepada pematuhan SOP di premis-premis perniagaan dan kawasan awam selaras dengan penguatkuasaan PKPP.

Malah, Ketua Polis Negara Tan Sri Abdul Hamid Bador turut dilaporkan berkata orang ramai yang dilihat tidak mematuhi SOP masih boleh dikenakan tindakan kompaun dalam tempoh pelaksanaan PKPP.

Dalam perkembangan lain, setakat 12 tengah hari semalam, Malaysia mencatat kes COVID-19 satu angka, untuk dua hari berturut-turut dengan tiada kes penularan dalam negara melibatkan kalangan warganegara.

Namun, Ketua Pengarah Kesihatan Datuk Dr Noor Hisham Abdullah tidak pernah jemu mengulangi pesanan agar rakyat negara ini sentiasa mematuhi SOP, mengamalkan normal baharu selain menjaga kebersihan diri masing-masing.

Ini sebagai menghargai penat lelah barisan hadapan yang selama ini bertungkus lumus membantu merealisasikan usaha kerajaan memutuskan rantaian jangkitan untuk memastikan negara bebas COVID-19.


Muhyiddin letak jawatan Perdana Menteri

Beliau mengumumkan perkara itu pada satu sidang media di pejabatnya di Putrajaya yang disiarkan secara langsung di pelbagai platform telekomunikasi, termasuk televisyen dan media sosial.

Muhyiddin berkata, keputusan itu dibuat selepas hilang majoriti sokongan Ahli Parlimen selain beliau gagal mendapat sokongan ahli politik melalui cadangan kerjasama bipartisan yang dicadangkannya tempoh hari.

Katanya, keputusan itu adalah selaras Perkara 43 (4) Perlembagaan Persekutuan yang menyebut jika seseorang Perdana Menteri tidak lagi mendapat sokongan majoriti maka beliau perlu meletakkan jawatan bersama seluruh anggota Kabinet.


“Tiada perbincangan untuk mengekalkan Zainal”

MELAKA 13 Nov. – Nasib Ketua Jurulatih Melaka United Zainal Abidin Hassan dan anak buahnya dijangka diketahui dalam masa terdekat, memandangkan kontrak masing-masing tamat bulan ini.

Menurut Penasihat Undang-Undangnya Zhafri Aminurashid, Persatuan Bolasepak Melaka United (MUSA) dijangka mengadakan perbincangan berkaitan perkara itu selewatnya bulan ini, sebelum menentukan individu yang akan menyarung jersi pasukan pada Disember.

“Dan mungkin dalam masa terdekat pihak persatuan akan mengadakan perbincangan dan lanjutan dari perbincangan itu akan dibuat awal Disember untuk menentukan siapa yang kekal dan digugurkan,” katanya ketika dihubungi hari ini.

Sementara itu, berhubung status logo baharu Melaka United FC, Zhafri berkata, pihaknya masih menanti perkembangan baharu dari pihak Perbadanan Harta Intelek Malaysia (myIPO).

Dalam pada itu, dibawah kendalian Zainal yang masuk menggantikan E.Elavarasan pada November 2018, menamatkan kedudukan Liga Super 2020 di tangga kesembilan musim ini dengan kutipan 11 mata dari 11 perlawanan.


Suami isteri ditahan disyaki dera kanak-kanak lelaki

KUALA LUMPUR, 24 Jun – Sepasang suami isteri ditahan kerana disyaki mendera seorang kanak-kanak lelaki berusia tujuh tahun di sebuah rumah teres di Taman Seri Rampai, Wangsa Maju Kuala Lumpur, semalam.

Ketua Polis Kuala Lumpur Datuk Mohd Shuhaily Mohd Zain berkata pihaknya menerima laporan daripada Jabatan Kebajikan Masyarakat selepas penduduk setempat melaporkan mengenai kejadian tersebut petang semalam.

Beliau berkata susulan laporan itu, polis telah menahan ibu dan bapa tiri mangsa yang masing-masing berusia 35 dan 37 tahun kira-kira 8 malam.

“Pemeriksaan pada badan kanak-kanak itu menemukan kesan lebam di kaki dan pipi serta kesan rotan… Kita percaya kejadian dera ini masih baharu dalam tempoh seminggu atau dua minggu.

“Mangsa merupakan anak tunggal dan kini ditempatkan di Hospital Kuala Lumpur,” katanya pada sidang media selepas melancarkan Taman Angkat Amanita di Taman Bukit Cheras di sini hari ini.

Beliau berkata, hasil saringan air kencing mendapati lelaki terbabit positif dadah jenis methamphetamine manakala wanita yang juga ibu mangsa negatif dadah.

Mohd Shuhaily berkata, pasangan suami isteri yang bekerja sebagai penjual nasi lemak itu ditahan reman selama lima hari bermula hari ini bagi siasatan mengikut Seksyen 31(1)(a) Akta Kanak kanak 2001.


251 mangsa banjir di ibu kota ditempatkan di dua PPS

KUALA LUMPUR, 7 Mac – Seramai 251 mangsa banjir dari dua buah kampung di sini dipindahkan ke dua pusat pemindahan sementara (PPS) di Dewan Sultan Sulaiman dan Sekolah Kebangsaan Tamil (SKT) Saraswati setakat pukul 7 malam tadi.

Menteri Wilayah Persekutuan Datuk Seri Dr Shahidan Kassim berkata seramai 101 orang mangsa dari Kampung Periuk, Kampung Baru di sini ditempatkan di PPS Dewan Sultan Sulaiman manakala seramai 150 orang dari Kampung Hujung Pasir pula ditempatkan di SKT Saraswati.

“Sebanyak 23 kawasan di Kuala Lumpur telah dinaiki air akibat hujan lebat sejak pukul 3 petang tadi dan keadaan banjir kini semakin surut.

Pihak Dewan Bandaraya Kuala Lumpur turut telah menggerakkan pam-pam di kawasan-kawasan yang dinaiki air dan insya-Allah air telah mulai surut sejak sejam lepas,” katanya ketika ditemui pemberita selepas melawat mangsa banjir di PPS Dewan Sultan Sulaiman di sini hari ini.

“Rumah saya berbentuk tradisional, bahagian depan rumah terletak kira-kira empat kaki tinggi daripada tanah, masa kejadian, bahagian dapur telah dimasuki air,” katanya.

“Selepas habis kerja saya pulang ke rumah dan dapati rumah saya dinaiki air sedalam paras pinggang, barang-barang seperti televisyen, katil dan tilam semua rosak akibat banjir,” katanya semasa ditemui di PPS itu.


Polis ambil keterangan Aziz Bari

IPOH 24 Feb. – Polis selesai mengambil keterangan Timbalan Pengerusi DAP Perak Dr Abdul Aziz Bari berhubung kenyataan mengenai isu darurat dan Yang di-Pertuan Agong yang disiarkan secara langsung di laman Facebooknya pada bulan lepas.

Ketua Polis Perak Datuk Mior Faridalathrash Wahid berkata pihaknya mengambil keterangan Abdul Aziz yang juga Ahli Dewan Undangan Negeri (ADUN) Tebing Tinggi selama lebih sejam di Balai Polis Lahat di sini bermula 11.45 pagi tadi.

“Rakaman percakapan Dr Abdul Aziz diambil bermula jam 11.45 pagi hingga 1 tengah hari tadi bagi membantu siasatan,” katanya ketika dihubungi Bernama di sini hari ini.

Beliau berkata siasatan dijalankan oleh Unit Siasatan Jenayah Terkelas (USJT) Bukit Aman mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

Difahamkan, siasatan dijalankan susulan terdapat laporan polis dibuat terhadap Ketua Pembangkang Dewan Undangan Negeri (DUN) Perak itu berhubung kenyataan dikeluarkannya menerusi siaran langsung di facebooknya berkaitan darurat dan Yang di-Pertuan Agong.


Suasana pilu di Jabatan Perubatan Forensik Hospital Melaka

BUKIT BARU 31 Jan. – Suasana pilu menyelubungi Jabatan Perubatan Forensik Hospital Melaka hari ini apabila keluarga angkat Allahyarham Zubaidi Amir Qusyairi Abdul Malek tidak dapat menahan sebak dan menangis teresak-esak ketika menunggu proses bedah siasat jenazah Amir.

Kira-kira jam 10.30 pagi kelihatan Setiausaha Politik Ketua Menteri, Datuk Wira Sazali Muhd Din bersama Yang Dipertua Majlis Perbandaran Hang Tuah Jaya (MPHTJ), Datuk Shaadan Othman hadir bagi memberikan kata-kata semangat kepada keluarga angkat Allahyarham Amir.

Turut hadir, wakil Pemuda UMNO Kota Melaka, Pesuruhjaya PAS Melaka, Datuk Kamaruddin Sidek dan Presiden Majlis Gabungan Belia Melaka (MGBM), Mohd Ridhwan Mohd Ali.

Ketika ini difahamkan proses bedah siasat masih berjalan dan menurut ibu angkat mangsa, Norlida Abu Hassan, 50, pihaknya dimaklumkan ia dijangka selesai sebelum Maghrib.

Sementara itu, difahamkan proses pengebumian dijangka dibuat esok namun belum dipastikan sama ada jasad arwah akan disemadikan Simpang Bekoh, Jasin atau di Rawang, Selangor.


Bekalan air dari LRA Semenyih 2 pulih sepenuhnya malam ini

KUALA LUMPUR, 20 Dis – Air dari Loji Rawatan Air (LRA) Semenyih 2 dibekalkan semula kepada pengguna di kawasan terjejas secara berperingkat dan bekalan air dijangka pulih sepenuhnya pada 10 malam ini.

Pengurusan Air Selangor Sdn Bhd (Air Selangor) dalam kenyataan memaklumkan setakat 7 pagi ini operasi LRA Semenyih 2 telah dimulakan manakala operasi di LRA Sg Langat telah dimulakan sepenuhnya dan proses pemulihan bekalan akan diumumkan kelak.

“Bagi LRA Langat 2, proses pengepaman air mentah telah dimulakan. Proses pemulihan bekalan akan diumumkan kelak. Bagi LRA Cheras Batu 11, proses pembersihan loji rawatan air berikutan insiden banjir sedang dilaksanakan.

Air Selangor memaklumkan bantuan alternatif melalui lori tangki air masih lagi digerakkan secara berperingkat ke kawasan terjejas, dengan memberi keutamaan kepada premis-premis kritikal sepanjang tempoh gangguan bekalan air tidak berjadual ini.

Air Selangor dalam kenyataan semalam berkata pihaknya terpaksa menghenti tugas satu lagi loji rawatan air iaitu LRA Semenyih 2 berikutan peningkatan paras air yang masuk ke rumah pam air mentah dan berikutan itu, sebanyak 70 kawasan di wilayah Hulu Langat mengalami gangguan bekalan air tidak berjadual.

Pengguna boleh merujuk kepada saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300. Pertanyaan dan aduan juga boleh diajukan di Help Centre yang boleh didapati di www.airselangor.com dan aplikasi Air Selangor.- BERNAMA


Rekod vaksinasi lebih 420,000 dos semalam, berita baik ke arah capai imuniti kelompok

KLANG 13 Julai – Kadar vaksinasi harian melebihi 420,000 dos semalam merupakan berita terbaik untuk negara dalam usaha mencapai tahap imuniti kelompok sebelum akhir tahun ini, kata Perdana Menteri Tan Sri Muhyiddin Yassin.

“Ini berita baik kerana ia (kadar vaksinasi harian itu) antara tertinggi di dunia dan kalau kita ikut fasa vaksinasi, saya jangka kita boleh capai untuk hampir semua yang perlu divaksinasi selesai sebelum akhir tahun ini dan nampaknya proses ini berjalan lancar,” katanya kepada media selepas melawat di Hospital Tengku Ampuan Rahimah (HTAR), di sini hari ini.

Untuk itu, perdana menteri turut mengarahkan Menteri Penyelaras Program Imunisasi COVID-19 Kebangsaan (PICK) Khairy Jamaluddin untuk membeli mana-mana vaksin yang sedia ada.

“Walaupun kita telah beli lebih tapi lambat sampai. Kalau ada lain yang boleh bekal contohnya Pharmaniaga boleh bekal tambahan dua ke tiga juta dos, kita akan beli. Ini komitmen kerajaan Perikatan Nasional,” katanya.

Semalam, jumlah suntikan harian vaksin COVID-19 negara mencecah rekod tertinggi iaitu sebanyak 421,479 dos dengan pemberian dos pertama sebanyak 264,034 manakala dos kedua pula sebanyak 157,445 suntikan.

“Langkah-langkah yang telah kita ambil ini agak berkesan dan saya yakin dengan sokongan semua pihak (kita) akan dapat mengatasi masalah ini,” kata perdana menteri sambil menambah bahawa beliau yakin negara akan memasuki ke Fasa Dua Pelan Pemulihan Negara (PPN) tidak lama lagi.

Dalam usaha menangani situasi jangkitan COVID-19 di Lembah Klang, Muhyiddin berkata beliau pada dasarnya bersetuju dengan permohonan sebanyak RM1.1 bilion daripada Kementerian Kesihatan (KKM) bagi meningkatkan keupayaan petugas barisan hadapan.

Beliau berkata jumlah itu telah dimohon Ketua Setiausaha KKM bagi pihak Pasukan Bertindak Khas Greater Klang Valley yang diketuai Timbalan Ketua Pengarah Kesihatan Datuk Dr Chong Chee Kheong, dan Kementerian Kewangan telah diminta supaya mempercepatkan kelulusan tersebut.

“Kita minta supaya runding cepat dengan Ketua Setiausaha Perbendaharaan supaya peruntukan yang dibuat secara berfasa itu dapat diluluskan dengan seberapa segera.

“Dengan tindakan sebegini saya harap situasi di Lembah Klang ini dapat kita uruskan dan tidaklah mencanak naik kes yang mana semalam pun dah turun sikit. Harapan kita agar akan terus turun kepada kadar yang lebih rendah,” kata beliau.

Bagi pengurusan COVID-19 di Lembah Klang, Muhyiddin berkata peruntukan sebanyak RM100 juta ditambah bagi aktiviti penyumberan luar dan RM20 juta untuk pengurusan kesihatan mental.

Selain itu, katanya, peruntukan tambahan juga diberi untuk penambahan ruang di hospital-hospital di Selangor sebanyak RM5 juta dan bayaran elaun COVID-19 bagi kakitangan di unit rawatan rapi (ICU) sebanyak RM1,000 sebulan.

Kerajaan juga bersetuju bagi penyediaan taska atau sewa bangunan untuk menempatkan anak-anak petugas barisan hadapan dengan peruntukan RM1.5 juta dan Pusat Kuarantin khas bagi petugas barisan hadapan dengan peruntukan RM2 juta, katanya.


COVID-19: EPL tangguhkan perlawanan antara Aston Villa dan Newcastle

LONDON 2 Dis. – Liga Perdana Inggeris (EPL) menangguhkan perlawanan Jumaat ini (4 Dis) antara Aston Villa dan Newcastle United (Newcastle) kerana beberapa pemain dan kakitangan Newcastle dijangkiti COVID-19.

“Newcastle membuat permohonan kepada EPL untuk mengatur semula perlawanan berikutan peningkatan ketara dalam kes COVID-19 di kelab itu dan pihak berkuasa kesihatan menasihatkan supaya pusat latihan mereka terus ditutup.”

“Ia dipersetujui EPL, berikutan kelab tidak dapat berlatih dan bersedia sepenuhnya untuk perlawanan mereka pada Jumaat,” kata EPL dalam satu kenyataan yang menjelaskan keputusan itu diambil “dengan mengutamakan kesihatan pemain dan kakitangannya.”

Selepas aksi terakhir Newcastle pada 27 November yang mencatat kemenangan 2-0 ke atas Crystal Palace, jurulatih pertama pasukan, Steve Bruce mengesahkan kelab itu mempunyai tiga pemain yang menjalani kuarantin kendiri dan disahkan positif dalam ujian berikutnya pada hujung minggu, menyebabkan kelab menutup pusat latihan pada  Isnin

Tambah EPL semua pemain dan staf latihan bakal diuji sekali lagi minggu ini dan perlawanan akan dijadualkan semula dalam waktu terdekat.


Banjir Selangor, ragut tujuh nyawa, satu masih hilang

SHAH ALAM, 20 Dis – Bencana banjir di Selangor telah meragut tujuh nyawa dengan empat mayat ditemukan di kawasan Taman Sri Muda, manakala seorang lagi dilaporkan masih hilang setakat petang ini, kata Pengarah Bomba dan Penyelamat Selangor Norazam Khamis.

“Ketiga-tiga mangsa ditemukan di dalam air banjir, manakala mayat seorang wanita dipercayai warga Indonesia, ditemukan di sebuah rumah di bahagian tingkat atas awal pagi semalam di taman tersebut,” katanya pada sidang media di Pusat Kawalan Operasi Bencana Bomba Seri Muda di sini, hari ini.

Beliau berkata dua lagi mayat lelaki ditemukan di Dengkil hari ini dan seorang mayat pemandu lori lelaki ditemukan di Desa Coalfields, Kuala Selangor semalam.


314 kes penipuan menyamar sebagai rakan media sosial libatkan kerugian RM2 juta

KUALA LUMPUR, 1 April – Sejumlah 314 kes penipuan dengan menyamar sebagai rakan/kenalan menerusi media sosial direkodkan bagi tempoh Januari hingga Mac lepas melibatkan kerugian lebih RM2 juta, kata Pengarah Jabatan Siasatan Jenayah Komersial (JSJK)  Bukit Aman Datuk Mohd Kamarudin Md Din.

Beliau berkata modus operandi sindiket berkenaan ialah dengan menggodam akaun media sosial seperti  WhatsApp, Telegram dan Facebook milik individu tertentu, kemudian menyamar sebagai pemilik akaun berkenaan.

“Sejak awal tahun ini, sindiket terbabit didapati mula melakukan penggodaman ke atas akaun Telegram milik mangsa seterusnya menghubungi senarai rakan mangsa untuk meminjam wang.

“Pemilik sebenar akaun Telegram hanya menyedari perkara itu apabila mereka tidak dapat mengakses ataupun menerima panggilan daripada kenalan yang bertanya mengenai kesahihan peminjaman wang tersebut,” katanya dalam kenyataan hari ini.

“Orang ramai juga dinasihatkan tidak mudah percaya kepada mesej yang diterima daripada kenalan terutama apabila melibatkan pinjaman wang dan akaun bank yang digunakan milik individu lain,” tambahnya.


Misi Everest: Pendaki Keluarga Malaysia mampu eratkan hubungan diplomasi

PUTRAJAYA, 23 Mac – Pasukan pendaki Keluarga Malaysia yang membawa Misi Malaysia Everest 2022, adalah duta yang bukan sahaja bakal mengharumkan nama negara, bahkan merapatkan hubungan diplomasi antara negara, kata Menteri Luar Datuk Seri Saifuddin Abdullah.

“Negara sudah ada 19 orang sampai ke puncak Everest, insya-Allah 10 lagi akan sampai ke sana,” katanya kepada media selepas menerima kunjungan hormat pasukan pendaki berkenaan di Wisma Putra di sini, hari ini.

Membawa semangat Keluarga Malaysia, 10 pendaki negara termasuk seorang orang kurang upaya (OKU), dalam misi menawan Gunung Everest bermula 15 April ini.

Selain Muhammad Hawari Hashim, 31, yang merupakan OKU pendengaran, pasukan itu turut diwakili bekas pesilat negara Rina Jordana Adnan, 42, serta tiga wakil Komando VAT 69 iaitu Kanang Anak Usin, 42, Pragash Murusgesu, 32, dan Mohammad Hanif Che Ahmad, 28.

Pendaki Keluarga Malaysia lain ialah Azim Afif Ishak, 33; Ayu Wanirah Naharuddin, 29; Ahmad Murshid Maktar, 35; Jack Oh Jin Heng, 37; dan Pengarah Angkatan Pertahanan Awam (APM) Kedah Leftenan Kolonel (PA) Awang Askandar Ampuan Yaacub, 54.

Misi pasukan itu turut mendapat perhatian Perdana Menteri Datuk Seri Ismail Sabri Yaakob, yang melihat semangat cekal mereka mampu menjadi inspirasi kepada seluruh Keluarga Malaysia dalam mendepani sebarang cabaran.

“Saya doa semoga berjaya buat kalian yang bakal memulakan misi 15 April ini. Kalian hero Keluarga Malaysia,” kata Ismail Sabri dalam hantaran di laman sosial Facebooknya.

Sementara itu, Saifuddin berkata Kementerian Luar akan memberi sokongan kepada pasukan tersebut dari segi laluan diplomatik serta logistik, setibanya di Lapangan Terbang Antarabangsa Tribhuvan, Kathmandu bagi melancarkan misi pendakian itu.- BERNAMA


Polis tubuh pasukan khas siasat kegiatan gensterisme di Ipoh

IPOH 2 Ogos – Polis menubuhkan pasukan siasatan khas bagi menyiasat kegiatan gengsterisme di bandar raya ini seperti didakwa seorang pengguna laman Facebook, semalam.

Ketua Polis Daerah Ipoh Asisten Komisioner Yahaya Hassan berkata, pasukan itu ditubuhkan bagi mengesahkan kesahihan maklumat tular mengenai aktiviti tersebut, yang dikongsi pengguna Facebook bernama Meganathan Nathan itu dan telah mendapat perhatian umum.

“Namun orang awam dinasihati agar tidak mendedahkan identiti peribadi dan membuat aduan sulit melalui kaedah tular di media sosial bagi tujuan keselamatan,” katanya dalam kenyataan hari ini.

Beliau turut mengingatkan orang awam supaya mengemukakan sebarang aduan atau maklumat melalui saluran yang betul dengan menghubungi Pusat Kawalan Daerah (DCC) Ibu Pejabat Polis Daerah (IPD) Ipoh di talian 05-254 2222 atau e-mel kepada Ketua Polis Daerah Ipoh di [email protected].

Katanya, maklumat mengenai kegiatan jenayah di bandar raya itu juga boleh disalurkan kepada Ketua Bahagian Siasatan Jenayah IPD Ipoh melalui e-mel [email protected].

Terdahulu, tular aduan seorang pengguna Facebook dengan mendakwa terdapat kegiatan kumpulan kongsi gelap di Ipoh yang melibatkan golongan remaja dikenali sebagai Thilai Geng 04.

Kumpulan itu dikatakan terlibat dengan penyalahgunaan dadah dan kegiatan jenayah terancang selain turut didakwa cuba mempengaruhi remaja lain di kawasan sekitar untuk menyertai mereka.


Tarikan pelancongan baharu di Pantai Puteri

SERI NEGERI 26 Julai – Kerajaan negeri sedang merancanakan pembangunan baharu di Pantai Puteri yang bakal dibangunkan dalam tempoh kira-kira dua bulan.

Exco Pelancongan, Kebudayaan dan Warisan negeri Datuk Muhamad Jailani Khamis berkata, pihaknya sudah mengenal pasti beberapa pembangunan ringan untuk menarik kehadiran pelancong ke pantai peranginan itu.

Ia termasuklah riadah ‘Glamping’ dan aktiviti rekreasi pantai yang mana perkara itu sudah dibincangkan bersama Ketua Menteri Datuk Seri Utama Sulaiman Md Ali.


Motosikal edisi khas MUFC bakal dilancarkan – Justin

KELAB Bolasepak Melaka United (MUFC) terus mengorak langkah hampir setanding Kelab Bolasepak Johor Darul Ta’zim (JDT FC) apabila bakal berkolaborasi dengan pengeluar motosikal tidak lama lagi.

Ketua Pegawai Eksekutif MUFC, Datuk Seri Justin Lim berkata, pihaknya kini sedang dalam perancangan akhir untuk menghasilkan motosikal edisi khas MUFC tersebut.

Tanpa mendedahkan jenamanya, beliau berkata, motosikal itu akan menampilkan warna keramat MUFC, selain turut diserikan dengan lakaran eksklusif sinonim dengan nama skuad Hang Tuah.

“Kami sedang bekerja rapat dengan Geng Tayar Besar (GTB) untuk menghasilkan motosikal edisi khas MUFC yang mana kita sekarang sudah bersedia bila-bila masa untuk memperkenalkannya apabila ia direalisasikan.

“Walaupun tidak sebesar apa yang ada pada JDT FC, tapi kita anggap ini satu permulaan yang baik untuk kelab di masa akan datang,” katanya dalam wawancara khas bersama Melaka Hari Ini, baru-baru ini.

Mengulas lanjut, Justin berkata, apabila motosikal berkenaan telah diperkenalkan, pihaknya bercadang untuk menghadiahkan motosikal tersebut kepada penyokong MUFC menerusi cabutan bertuah.

“Apapun, selepas dilancarkan, penyokong boleh membeli motosikal edisi khas tersebut yang mana kesemua keuntungannya akan terus pergi kepada kelab untuk tujuan pembangunan bola sepak,” ujarnya.

Justin turut menambah, selain motosikal edisi khas, beberapa penaja besar juga telah menyatakan kesediaan untuk menaja kelab itu yang mana ia akan diumumkan pada masa yang sesuai.

Pada masa sama, katanya, MUFC juga bakal memiliki aplikasi telefon pintar sendiri yang turut merangkumkan platform e-dagang bagi tujuan pembelian pelbagai barangan secara dalam talian.


Ketua JSJ Selangor Nik Ezanee dilantik sebagai juruiring PM – KPN

KUALA LUMPUR, 15 Dis – Ketua Jabatan Siasatan Jenayah (JSJ) Selangor, SAC Nik Ezanee Mohd Faisal dilantik menjadi “Aide-de-Camp” (ADC) atau Juruiring kepada Perdana Menteri Datuk Seri Ismail Sabri Yaakob.

Nik Ezanee, 43, dilantik menjadi Ketua JSJ Selangor pada 12 April lepas selepas memegang jawatan Ketua Polis Daerah Petaling Jaya pada 17 Feb 2020.

Beliau juga pernah menjawat jawatan sebagai ACP Perhubungan Antarabangsa Urus Setia Ketua Polis Negara (Pentadbiran) di Bukit Aman pada 2016.- BERNAMA


Aliran trafik di lebuh raya arah utara perlahan

KUALA LUMPUR, 2 Mei – Aliran trafik di lebuh raya menghala ke utara dari Tapah ke Gopeng perlahan berikutan ramai yang masih mengambil peluang pulang ke kampung untuk menyambut Hari Raya hari ini.

Jurucakap Lembaga Lebuhraya Malaysia (LLM) ketika dihubungi berkata aliran trafik di laluan tersebut perlahan sejauh 8.3 kilometer namun di lebuh raya Kuala Lumpur-Karak dan Lebuhraya Pantai Timur lancar di kedua-dua arah.

Tinjauan Bernama di Plaza Tol Sungai Besi dan Plaza Tol Gombak juga mendapati jumlah kereta semakin meningkat di laluan tersebut tetapi perjalanan masih lancar.

Penyimpan Mohor Besar Raja-Raja Tan Sri Syed Danial Syed Ahmad semalam mengumumkan umat Islam di Malaysia menyambut Hari Raya Aidilfitri hari ini.

Sebelum ini, ramai menjangkakan Aidilfitri akan disambut pada 3 Mei namum kerana hari cuti umum Hari Pekerja yang jatuh pada Ahad menyebabkan ramai sudah memulakan perjalanan balik kampung bermula Jumaat minggu lepas.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.


Tiada makan besar buat mangsa ribut, puting beliung di Ipoh

IPOH, 31 Jan – Masyarakat Tionghoa semestinya mengadakan jamuan makan besar sempena perayaan Tahun Baharu Cina hari ini namun bagi mangsa ribut dan puting beliung di beberapa kawasan di sini, tiada acara itu buat mereka tahun ini.

Tradisi yang kaya dengan nilai simboliknya itu terpaksa dilupakan mereka memandangkan rumah masing-masing rosak teruk malah ada bumbung diterbangkan angin kuat dalam kejadian kira-kira 6 petang semalam.

Lebih menyedihkan apabila ada antara mereka terpaksa berlindung di Pusat Pemindahan Sementara (PPS) Dewan Tawas di sini manakala sebahagiannya menumpang di rumah saudara-mara.

Ten Chee Kin, 45, yang bekerja di Kuala Lumpur berkata beliau pulang ke rumahnya di Kampung Tawas untuk menyambut perayaan itu namun kini tiada semangat untuk meraikannya.

“Bumbung sudah habis rosak dan banyak perlu dibaiki, jadi saya tidak mahu sambut Tahun Baharu Cina atau makan besar tetapi hanya mahu melihat rumah sahaja,” katanya yang ditemui di PPS berkenaan hari ini.

Lee Cheng Man, 23, pula berkata beliau dan ibunya, Cheah Kim, 58, berteduh di sebuah gereja berhampiran sementara menunggu rumah mereka yang sudah didiami selama 20 tahun selesai dibaik pulih.

“Tiada makan besar hari ini malah semua perancangan sempena Tahun Baharu Cina telah musnah kerana sepatutnya rumah ini menjadi tempat berkumpul bersama saudara-mara seperti biasa sebelum ini.

“Yang penting, nyawa saya dan ibu selamat kerana ketika kejadian satu bumbung pun sudah tiada dan papan rumah juga musnah,” katanya ketika ditemui pemberita di Kampung Tawas di sini hari ini.

Pelajar Universiti Malaysia Perlis itu berkata pelbagai peralatan termasuk komputer miliknya turut rosak namun dia reda dengan kejadian itu yang disifatkan sebagai malang tidak berbau kerana berlaku secara tiba-tiba.

Sebanyak 219 rumah di beberapa kawasan iaitu Taman Desa Seri Chepor, Kampung Tawas, Taman Tasek Damai dan Kampung Seri Klebang Tambahan Jaya di sini didapati terkesan dengan kejadian ribut dan puting beliung itu.

Kejadian menyebabkan penduduk Kampung Tawas yang kebanyakannya terdiri daripada masyarakat Tionghoa menzahirkan rasa sedih kerana akan menyambut tahun baharu esok.- BERNAMA


Individu kena kompaun RM10,000 belum kemuka rayuan

PUTRAJAYA 31 Mac – Lebih 1,000 individu dikenakan kompaun RM10,000 sejak Ordinan Darurat (Pencegahan dan Pengawalan Penyakit) (Pindaan) 2021 dikuatkuasakan pada 11 Mac, dengan kesemuanya masih belum mengemukakan rayuan pengurangan, kata Menteri Kesihatan Datuk Seri Dr Adham Baba.

Bercakap kepada pemberita di sini hari ini, Dr Adham berkata individu yang dikenakan kompaun boleh membuat rayuan kepada pengarah dan timbalan pengarah kesihatan negeri, untuk mendapatkan pengurangan berdasarkan jenis kesalahan dilakukan.

“Setakat ini tiada individu yang dikenakan kompaun RM10,000 membuat rayuan. Apabila rayuan dibuat, kompaun (baharu) akan dikeluarkan berdasarkan jenis serta tarikh bila kesalahan itu dilakukan,” katanya selepas majlis menandatangani Nota Kerjasama antara Kementerian Perpaduan Negara (KPN) dan Kementerian Kesihatan (KKM), di sini hari ini.

Turut hadir ialah Menteri Perpaduan Negara Datuk Halimah Mohamed Sadique. Nota Kerjasama itu ditandatangani Ketua Setiausaha KPN Datuk Wan Suraya Wan Md Radzi manakala KKM oleh Ketua Setiausahanya Datuk Mohd Shafiq Abdullah.

Mengulas proses rayuan kompaun itu, Dr Adham berkata kertas siasatan akan dibuka oleh Inspektor Kesihatan, bagi menilai apakah jenis kesalahan yang dilakukan dan jumlah kompauan yang akan dikenakan semula.

Menurutnya, kertas siasatan akan dibuka kepada empat kategori iaitu Orang Kurang Upaya, kumpulan B40, pelajar serta mereka yang merasakan tidak mampu untuk membayar kompaun.

Dr Adham berkata penguatkuasaan undang-undang dan kenaikan kadar kompaun sejak 11 Mac, bukan bertujuan untuk menghukum, sebaliknya sebagai langkah pencegahan bagi memutuskan rantaian penularan COVID-19.

“KKM juga ingin menegaskan bahawa individu yang ditawarkan kompaun oleh pegawai diberi kuasa, untuk segera membayar kompaun tersebut bagi mendapatkan pengurangan,” katanya.

Mengulas mengenai Nota Kerjasama antara KPN dan KKM itu Dr Adham berkata, ia membolehkan kedua-dua kementerian bekerjasama bagi melaksanakan program dan aktiviti di bawah inisiatif Gaya Hidup Sihat Komuniti Perpaduan- Agenda Nasional Malaysia Sihat (ANMS) bagi tempoh 2021-2025.

Lapan program dirangka dalam kolaborasi strategik itu, antaranya program Advokasi Cegah COVID-19, ‘PPE for Frontliners’, Komuniti Sihat Pembina Negara (KOSPEN), ‘Communication For Behavioural Impact (COMBI)’, Kenali Ubat Anda dan Penjagaan Kesihatan Pergigian (Ikon Gigi).

“KKM dan KPN akan memperkasa agen, sukarelawan, komuniti perpaduan antara kedua kementerian, agar komuniti berupaya memainkan peranan dalam membudayakan amalan cara hidup sihat dan penjagaan kesihatan kendiri,” kata Dr Adham.

Sementara itu, Halimah berkata pihaknya mempunyai 8,274 jentera dengan 248,220 ahli yang akan berperanan menyebarkan maklumat kesihatan meliputi cara hidup sihat dan kesihatan kendiri.


KPDNHEP tumpaskan aktiviti penyelewengan minyak diesel di Dengkil

PUTRAJAYA 23 Feb – Kementerian Perdagangan Dalam Negeri dan Hal Ehwal Pengguna (KPDNHEP) menumpaskan aktiviti penyelewengan minyak diesel bersubsidi melibatkan sebuah stesen minyak di Jalan Pintasan Dengkil-Putrajaya di Dengkil dan sebuah tapak pembinaan yang terletak bersebelahan.

Pengarah Penguat Kuasa KPDNHEP Azman Adam berkata sembilan anggota penguat kuasa KPDNHEP Putrajaya menyerbu stesen minyak dan tapak pembinaan berkenaan kira-kira 9 pagi semalam

Katanya, ketika itu sebuah lori yang telah diubah suai sedang mengisi minyak diesel bersubsidi di sebuah pam di stesen minyak berkenaan.

“Pemeriksaan lanjut mendapati minyak diesel yang diisi ke dalam tangki yang telah diubah suai pada lori berkenaan disyaki disambungkan terus ke sebuah tangki di kawasan tapak pembinaan berdekatan stesen minyak itu.

“Sambungan itu dibuat menggunakan saluran separa kekal bawah tanah yang menghubungkan antara tangki lori berkenaan kepada sebuah tangki lain yang terletak di dalam kawasan tapak pembinaan terbabit,” katanya dalam kenyataan hari ini.

Beliau berkata pasukan serbuan telah menyita sejumlah 64,400 liter minyak diesel daripada dua buah tangki yang masing-masing terletak di bawah tanah stesen minyak dan tapak pembinaan tersebut, sebuah lori berkapasiti empat tan dan barangan lain antaranya saluran paip getah, dengan anggaran nilai rampasan RM178,347.

Dua lelaki tempatan, masing-masing berusia 35 tahun, yang mengaku sebagai pengurus dan penyelia tapak pembinaan itu turut ditahan bagi membantu siasatan, katanya.

“Kertas siasatan telah dibuka dan siasatan lanjut dilakukan di bawah Akta Kawalan Bekalan 1961 bagi mengenal pasti rantaian pengedaran minyak diesel tersebut, bermula dari stesen minyak ke tapak pembinaan, seterusnya ke peringkat pembeli,” katanya.

Azman berkata KPDNHEP juga akan mengambil tindakan tegas dengan menggantung sementara lesen berkaitan barang kawalan oleh syarikat yang terlibat sehingga siasatan selesai.

Syarikat terbabit juga disiasat di bawah Seksyen 4 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2011) (Akta 613).


SIRIM Berhad Perak akan laksanakan pensijilan durian Musang King

Pengarahnya Mohd Adzhar Ahmad berkata ketika ini pihaknya dengan kerjasama Jabatan Pertanian Negeri Perak dan Institut Penyelidikan dan Kemajuan Pertanian Malaysia (MARDI) sedang membangunkan piawaian standard khusus untuk pensijilan berkenaan yang dijangka dapat dilaksanakan sebelum penghujung tahun ini.

“Setiap negara ada keperluan untuk mengimport sesuatu produk, sekiranya durian Musang King sudah ada pensijilan, tidak perlu ada banyak dokumentasi sekali gus dapat mengurangkan kerenah birokrasi.

“Selain itu, pensijilan ini juga dapat menyelaraskan harga dari segi gred durian itu jadi tidaklah durian Musang King nanti dijual pada harga tidak munasabah,” katanya kepada pemberita selepas merasmikan Mesyuarat Agung Tahunan Persatuan Pekebun Durian Negeri Perak di sini hari ini.

Sementara itu, Pengerusi Persatuan Pekebun Durian Perak Nor Hisham Nayan berkata pihaknya sedang merancang beberapa inisiatif untuk membantu pekebun durian di negeri ini meningkatkan kualiti tanaman.

Nor Hisham berkata beberapa kursus akan dianjurkan untuk ahli persatuan itu dengan kerjasama pelbagai agensi seperti kursus lanjutan, kursus biodiversiti serta kursus kepada pekebun baharu.

“Kita juga akan melantik ahli jawatankuasa (AJK) di setiap daerah bagi memantau keperluan ahli. Saya bersama AJK akan turun padang memberi khidmat nasihat yang disediakan persatuan mengenai penanaman durian,” katanya dengan menambah persatuan itu mempunyai 500 ahli.


25,122 bekas pesakit terima rawatan long COVID-19

Berdasarkan pemantauan, beliau berkata terdapat lima gejala utama kesan jangka panjang COVID-19 atau Long COVID iaitu kelesuan (75.1 peratus), sesak nafas apabila melakukan aktiviti tertentu (63.1 peratus), batuk (14 peratus), kesukaran tidur (8.6 peratus), dan keresahan (3.8 peratus).

“Perkhidmatan rehabilitasi susulan juga terdapat di 41 fasiliti Perubatan Rehabilitasi yang memberikan perkhidmatan kepada pesakit ‘Long COVID’ iaitu di 32 hospital kerajaan, tiga hospital universiti, empat hospital swasta dan satu Pusat Rehabilitasi Kementerian Sumber Manusia.

“Perkhidmatan respiratori komprehensif yang khusus kepada pesakit Long COVID juga dilaksanakan di 21 hospital kerajaan seluruh negara. Sehingga kini, seramai hampir 15,564 pesakit COVID-19 kategori empat dan lima yang didiscaj dari hospital telah dirujuk bagi perkhidmatan khusus ini,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Dalam pada itu, Dr Noor Azmi yang juga Pengerusi Jawatankuasa Bertindak Imunisasi COVID-19 Kanak-Kanak (CITF-C) memaklumkan 1,180,323 (33.2 peratus) kanak-kanak berumur lima hingga bawah 12 tahun telah mendapatkan dos pertama vaksin hingga Isnin.

Beliau merayu agar ibu bapa serta penjaga menghantar anak-anak mendapatkan vaksin di pusat pemberian vaksin berhampiran terutamanya sebelum memulakan sesi persekolahan bagi melindungi golongan itu daripada jangkitan teruk COVID-19. – BERNAMA


Suburkan penghayatan al-Quran di Melaka – EXCO

EXCO Hal Ehwal Wanita dan Kebajikan Negeri, Datuk Kalsom Noordin berkata kerajaan negeri sentiasa berusaha mengimarahkan program-program berilimiah berkenaan al-Quran yang membawa manfaat kepada umat Islam.

“Selain untuk mencapai kejayaan dan kecemerlangan di dunia serta di akhirat,” katanya pada program tersebut di Masjid An-Nur Peringgit ,di sini hari ini.

Turut hadir Pengerusi Masjid, Setiausaha Masjid Sidang Shaari, Imam 1 masjid, Wahid Abu serta Ahli Jawatankuasa (AJK) Masjid An-Nur Peringgit dan wanita kampung Peringgit.


Berkain pelikat, minta tolong rumah terbakar

PANTAI KUNDOR 20 September – “Sebaik membuka mata, keadaan sekeliling gelap berikutan bahagian dalam rumah dipenuhi asap tebal. Sebaik emak menghulurkan kunci saya terus membuka pintu rumah.

“Ketika itu saya yang hanya memakai kain pelihat berlari ke rumah saudara sambil menjerit meminta tolong,” kata mangsa kebakaran Muhammad Shahrul Fitri Noordin, 19.

Dalam kejadian kira-kira jam 4.15 pagi tadi, kediaman menjadi tempat remaja itu dan ibunya Robiah Saidin, 61, berteduh di Lorong Haji Manaf, Tangga Batu, di sini, musnah terbakar.

Menceritakan saat cemas itu Muhammad Shahrul Fitri berkata, asap tebal menyebabkan dia mengalami kesukaran untuk bernafas dan berasa perit pada bahagian dada.

“Kerana mengalami cemam campak saya tidur di ruang tamu, meskipun badan ketika itu agak lemah saya kuatkan semangat untuk selamatkan diri sebelum minta bantuan daripada saudara,” katanya.

Sementara itu, Robiah meluahkan rasa syukur kerana dia dan Muhammad Shahrul Fitri sempat menyelamatkan diri selepas nyaris terperangkap di dalam rumah.

“Tidak dapat bayangkan kalau ketika itu kunci rumah tidak ditemui. Sebelum ini kami tidak ada tempat khusus untuk letak kunci, namun kali ini selepas solat hati saya tergerak untuk letak kunci berhampiran pintu,” katanya.

Wanita itu menyedari rumah didiami sejak 30 tahun itu terbakar selepas terhidu bau hangit dan akibat kejadian dia serta anaknya tinggal sehelai sepinggang.

Sementara itu, jurucakap Jabatan Bomba dan Penyelamat Malaysia (JBPM) Melaka berkata, pihaknya menerima panggilan kecemasan pada jam 4.16 pagi sebelum tiga jentera masing-masing dari Balai Bomba dan Penyelamat (BBP) Tangga Batu, BBP Melaka Tengah dan BBP Cheng ke lokasi kejadian.


Melaka terus suburkan seni warisan dondang sayang

BANDA HILIR 1 November – Pelbagai usaha akan dilakukan Kerajaan Negeri dalam usaha untuk terus menyuburkan seni warisan dondang sayang agar tidak ditelan arus kemodenan zaman.

Pengurus Besar Institut Warisan Melaka (INSWA), Nurman Mohd Baroldin berkata, antara pendekatan yang diambil ialah dengan mengadakan pelbagai program dondang sayang seperti bengkel asas, pertandingan nyanyian dan tarian dondang sayang serta lain-lain lagi.

Katanya, usaha tidak hanya tertumpu kepada golongan dewasa sahaja, malah pihaknya turut menyasarkan penglibatan pelajar dan murid sekolah bagi memastikan seni warisan tidak ketara itu terus gah di bumi Melaka.

“Dondang sayang dipercayai muncul di Melaka pada zaman Kesultanan Melayu Melaka pada kurun ke-15 masihi. Uniknya, Dondang Sayang ini bukan sahaja terkenal dalam kalangan masyarakat Melayu malah turut diminati dan dinyanyikan oleh masyarakat peranakan Baba Nyonya, Chetti dan Portugis di Negeri Melaka.

“Malah, kita juga amat berbangga apabila dondang sayang telah berjaya mendapat pengiktirafan oleh UNESCO sebagai ‘Representative List of the Intangible Cultural Heritage of Humanity’ pada 24 November 2018 sehingga 1 Disember 2018.

“Dengan pengiktirafan ini, Negeri Melaka perlu menggalas tanggungjawab bagi memastikan dondang sayang terus terlindung untuk diwarisi kepada generasi akan datang sepertimana yang telah dijanjikan kepada pihak UNESCO mengenai pelaksanaan program dan aktiviti serta usaha perlindungan dan lain-lain,” katanya.

Menurut beliau, antara program terbaharu dianjurkan ialah Pertandingan Nyanyian dan Tarian Dondang Sayang Negeri Melaka Tahun 2022 yang diadakan di perkarangan Muzium Rakyat, Banda Hilir pada 14 hingga 16 Oktober lalu.

Program yang mendapat kerjasama Kementerian Pelancongan, Seni dan Budaya (MOTAC), Jabatan Pendidikan Negeri Melaka, Perbadanan Muzium Melaka (Perzim), Majlis Bandaraya Melaka Bersejarah (MBMB), Jabatan Kebudayaan dan Kesenian Negeri Melaka (JKKN) dan Jabatan Warisan Negara itu disertai 98 peserta bagi kategori nyanyian dan 19 kumpulan tarian dari seluruh negara.

Bagi pertandingan nyanyian kategori sekolah rendah, juara menjadi milik Muhd Nur Firash bin Aznan dari Sekolah Kebangsaan (SK) Sebatu, sekali gus membawa pulang hadiah wang tunai RM2,000 berserta piala dan sijil penghargaan.

Manakala acara tarian kategori sekolah menengah dimenangi Kumpulan Gema Tari dari Sekolah Menengah Seni Kuala Lumpur yang membawa pulang wang tunai sebanyak RM2,500, piala dan sijil penghargaan.


PDRM siap sedia hadapi PRU15 dalam masa terdekat

GEORGE TOWN, 4 Oktober – Polis Diraja Malaysia (PDRM) sentiasa membuat persediaan rapi dari segi sumber manusia dan aset bagi memastikan kelancaran proses Pilihan Raya Umum ke-15 (PRU15), kata Ketua Polis Negara Tan Sri Acryl Sani Abdullah Sani.

“Untuk PRU15 sekarang ini nampaknya sedang hangat diperkatakan dan seperti mana tahun terdahulu, PDRM dah buat persiapan rapi dari pelbagai sumber terutama manusia dan aset-aset bagi memastikan kelancaran perjalanan pilihan raya itu.

“Insya-Allah dengan persiapan kita laksanakan dan aturkan, pilihan raya akan berjalan lancar, tenteram dan aman. Kalau PRU15 dalam masa terdekat kami pihak polis sedia berkhidmat jadi kita sentiasa siap sedia,” katanya kepada pemberita di sini hari ini.

Beliau berkata demikian ketika ditemui selepas lawatan kerja ke Pulau Pinang Sempena Sambutan Peringatan Hari Polis Marin Ke-75 di Pangkalan Polis Marin Batu Uban, di sini yang turut dihadiri Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Seri Hazani Ghazali.

Pada 30 Sept lepas, Majlis Tertinggi (MT) UMNO mahu Parlimen dibubarkan dalam masa terdekat bagi membolehkan PRU15 diadakan tahun ini dan Perdana Menteri Datuk Seri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.

Terdahulu dalam ucapannya, Acryl Sani berkata sejak Januari hingga Ogos tahun ini, Pasukan Polis Marin (PPM) berjaya merekodkan nilai rampasan sebanyak RM292 juta membabitkan 5,103 kes melibatkan kesalahan penyeludupan kontraban, migran, khazanah negara, dadah dan lain-lain berbanding 4,463 kes dengan nilai rampasan RM247 juta bagi tempoh sama tahun lepas.

“Masyarakat menganggap bahawa PPM hanya menjalankan tanggungjawab menjaga perairan negara, namun pada hakikatnya fungsi PPM adalah jauh lebih luas dan mencabar.

“PPM antara barisan hadapan yang turut sama berusaha membanteras kegiatan jenayah rentas sempadan, penyeludupan dan penyelewengan sumber khazanah laut dan hasil hutan yang menyebabkan ketirisan hasil negara,” katanya.


Isteri PM Singapura puji peningkatan kadar vaksinasi Malaysia

SINGAPURA 2 Ogos – Peningkatan kadar vaksinasi COVID-19 di Malaysia menerima pujian menggalakkan daripada isteri Perdana Menteri Singapura, Ho Ching, hari ini.

“Ini juga adalah kadar semasa di USA (Amerika Syarikat), tapi USA mempunyai jumlah penduduk yang 10 kali ganda daripada M’sia (Malaysia). Go, go, go!,” tulisnya.

Jumlah vaksinasi harian COVID-19 di Malaysia telah melebihi 500,000 dos dalam tempoh enam hari berturut-turut, dengan 519,111 dos diberikan pada 31 Julai.

Menurut Menteri Kesihatan Datuk Seri Dr Adham Baba dalam satu Infografik di Twitter pada 1 Ogos, daripada jumlah suntikan yang diberikan pada 31 Julai, sebanyak 316,492 adalah dos pertama manakala 202,619 dos kedua.


Seorang maut, tiga kru kapal kritikal terhidu gas amonia

SHAH ALAM 7 April. – Seorang kru kapal tangki gas petroleum cecair (LPG) warga Turki maut manakala tiga lagi kritikal dipercayai akibat terhidu gas ammonia yang bocor dari kapal di perairan antarabangsa di Barat Pelabuhan Klang, dekat sini, malam tadi.

Timbalan Pengarah Operasi Maritim Selangor Komander Maritim Norihan Ngah dalam kenyataan hari ini berkata, kejadian dipercayai berlaku kira-kira jam 9 malam dan pihaknya menerima panggilan berhubung insiden berkenaan dari sebuah agen perkapalan kira-kira 11 malam.

Katanya susulan itu, pihaknya menggerakkan anggota APMM Selangor bersama-sama Pasukan Khas Bahan Kimia Berbahaya (Hazmat) Jabatan Bomba Dan Penyelamat Malaysia sekitar 3 pagi tadi ke lokasi kapal tangki itu MV Hamburg DW yang bersauh di Barat Daya Pulau Selat Kering, untuk mengeluarkan kesemua mangsa.

“Lelaki berusia itu 62 tahun itu meninggal dunia di kapal tangki berkenaan manakala tiga lagi mangsa, dua warga Turki dan seorang warga India berumur 28 hingga 50 tahun selamat, namun berada dalam keadaan kritikal.


Anggota bomba bantu sambut bayi, pengalaman sukar dilupakan

Pengalaman menyambut bayi perempuan di tempat duduk hadapan kereta di pekarangan tempat bekerja beliau di Balai Bomba dan Penyelamat (BBP) Kota Anggerik dekat sini adalah perkara yang cukup luar biasa bagi Nor Syuhadah.

Nor Syuhadah yang memang tiada pengalaman dalam urusan kelahiran bayi, malah belum mendirikan rumahtangga berkata, beliau terpanggil untuk memberikan bantuan kepada Nyak Siti Nurleena Zulkarnain, 29, yang membatalkan hasrat ke Hospital Shah Alam bersama suami, sebaliknya mencari pertolongan terdekat di BBP Kota Anggerik kerana air ketuban telah pecah.

“Berbekalkan sarung tangan perubatan, saya bertawakal kepada Allah dengan niat hendak menolong wanita itu yang berada dalam kesakitan kerana bayi sudah hendak keluar ketika itu.

“Saya berdebar, baca doa banyak-banyak dan kemudiannya bayi itu keluar, menangis. Saya terbalikkan bayi itu dan mengusapnya, memastikan saluran pernafasan tidak terhalang, dan kemudiannya ambulans tiba,” katanya ketika dihubungi Bernama hari ini.

Nor Syuhadah berkata sebagai anggota bomba, walaupun latihan hanya tertumpu kepada kebakaran, naluri kemanusiaan mendorong beliau untuk menolong wanita itu, dan beliau gembira apabila kedua-dua ibu dan bayi perempuannya selamat.

Jabatan Bomba dan Penyelamat Malaysia (JBPM) Selangor dalam satu kenyataan hari ini berkata, Nyak Siti Nurleena serta suami yang dalam perjalanan ke hospital itu memohon bantuan di BBP Kota Anggerik sekitar pukul 7 malam semalam, dan pada masa yang sama anggota bomba telah menghubungi pihak Kementerian Kesihatan (KKM) untuk bantuan.

“Pada 8.28 malam seorang bayi perempuan, yang merupakan anak kelima Nyak Siti Nurleena serta suami telah selamat dilahirkan, disambut oleh anggota bomba dan seterusnya diserahkan kepada pihak ambulans KKM untuk tindakan selanjutnya,” menurut kenyataan itu.


Pesakit COVID-19 bagaikan ‘ahli keluarga’ petugas kesihatan negara

BAGI petugas kesihatan yang mengendalikan pesakit COVID-19, mereka ini ibarat ‘pil penenang’ atau ‘ahli keluarga sementara’ pesakit kerana pada kebanyakan masa di sisi dan ada yang sehingga menghembuskan nafas terakhir.

Dari mula pesakit COVID-19 diibawa ke Pusat Kuarantin dan Rawatan COVID-19 Berisiko Rendah (PKRC) mahupun ke hospital, petugas kesihatanlah yang akan menemani mereka kerana tiada ahli keluarga mengiringi mereka ke sana.

Sifat keinsanan serta belas mereka petugas jelas diuji kerana berhadapan dengan pesakit daripada pelbagai latar belakang dan tahap penyakit yang berbeza.

Ashidah yang berasal dari Kuala Lumpur berkhidmat sebagai penolong pegawai perubatan di Klinik Kesihatan Bandar Tun Razak selama lebih lima tahun dan ditugaskan di PKRC MAEPS (Taman Ekspo Pertanian, Serdang, Selangor) sejak 8 Disember 2020.

Sebagai penolong pegawai perubatan, Ashidah mengiringi pemandu ambulans untuk mengambil pesakit COVID-19 di tempat kediaman mereka untuk dihantar ke PKRC MAEPS.

Beliau tidak menafikan pengalaman mengendalikan pesakit COVID-19 adalah paling mencabar sepanjang tempoh kerjayanya bukan sahaja kerana berhadapan dengan bahaya virus maut itu tetapi juga kemungkinan pesakit yang dibawa serta dikendalikan tidak dapat diselamatkan daripada ancaman virus berkenaan, yang akhirnya meninggal dunia.

Menceritakan lebih lanjut, ibu kepada tiga orang anak ini berkongsi pengalaman menguruskan pesakit COVID-19 yang paling sukar dilupakan dan masih terpahat kukuh dalam ingatannya sehingga ke hari ini. Kes berkenaan melibatkan pasangan warga emas yang berusia 60 tahun.

“Pasangan warga emas ini sepatutnya dihantar ke PKRC MAEPS. Bagaimanapun, keadaan kesihatan isterinya yang tidak stabil, memaksa kami untuk membawanya ke hospital, sementara suaminya dihantar ke PKRC MAEPS.

“Situasi ketika itu memang sangat meruntun hati kerana makcik tersebut berasa sangat sedih kerana tidak dapat menjalani rawatan di MAEPS bersama suaminya. Sebelum makcik ini naik ambulans, dia menangis dan peluk suaminya sambil minta maaf seolah-olah akan tahu dia akan pergi buat selama-lamanya.

“Tetapi siapa sangka, memang itu pelukan dan salam terakhir kerana makcik itu meninggal dunia keesokan harinya di wad kecemasan,” kata Ashidah.

Biarpun pertemuan antara Ashidah bersama wanita tersebut hanyalah sementara, namun, ia begitu berbekas dalam hatinya disebabkan terkilan kerana terpaksa memberi harapan kepada isteri warga emas tersebut bahawa beliau akan dapat bertemu kembali suaminya apabila dirinya pulih nanti.

“Bukan mudah kerana kami bukan sahaja perlu mengawal emosi dalam mengendalikan situasi pesakit sebegini tetapi anak mereka juga yang melihat dari jauh dengan penuh harapan semasa ibu, ayah dibawa ke hospital atau pusat kuarantin dengan ambulans.

“Mereka (anak) tidak hanya mengharapkan kami untuk memberikan rawatan terbaik tetapi juga sebagai ‘ahli keluarga sementara’ buat ibu atau ayah mereka yang dijangkiti COVID-19 kerana tidak dapat menemani bersama,” katanya.

Keutuhan jalinan perasaan sebagai ‘ahli keluarga sementara’ dalam melaksanakan kewajipan hakiki sebagai petugas kesihatan bukan hanya dirasai Ashidah tetapi juga turut meruntun hati mereka yang lain, termasuklah pemandu ambulans, Muhammad Syahril Md Nazri, 33.

Bagi Muhammad Syahril, tanggungjawab yang dipikulnya bukanlah sekadar memandu ambulans dan menghantar pesakit ke hospital atau pusat kuarantin. Ia adalah lebih daripada itu termasuklah cabaran mengendalikan warga emas yang tidak berdaya untuk berjalan dan tinggal di rumah bertingkat.

“Ada masanya, kami terpaksa membantu petugas kesihatan lain membawa turun pesakit yang tinggal di kawasan rumah bertingkat. Saya masih ingat satu kes seorang wanita warga emas berusia 80 tahun yang tidak larat berjalan dan tinggal di rumah Program Perumahan Rakyat (PPR).

“Tidak ada jalan lain selain terpaksa mendukung makcik itu turun dari tingkat atas. Kami tidak boleh mengharapan pertolongan orang lain sebab mereka tidak memakai pakaian PPE. Memang 100 peratus memerlukan kudrat petugas kesihatan dan pemandu ambulans sahaja,” katanya.

Biarpun berasa letih apatah lagi ketika ini kes jangkitan COVID-19 yang masih lagi tinggi dengan setiap hari ada sahaja pesakit baharu yang perlu dihantar ke hospital atau pusat kuarantin, namun atas kesedaran mahupun tanggungjawab, semua perasaan negatif itu dilempar jauh.

Memandu ambulans bukanlah satu tugas yang mudah kerana ia memerlukan cara pengendalian kenderaan yang tangkas untuk sampai ke destinasi dituju di samping pada masa sama memastikan keselamatan petugas kesihatan dan pesakit yang berada di dalamnya.

Ini kerana, sekiranya lalai walaupun sekadar lima minit, ia berisiko membahayakan mereka yang lain dan kerana itu banyak kemalangan melibatkan ambulans disebabkan faktor tidak cukup rehat berikutan waktu bekerja yang panjang serta tidak menentu.

“Memang letih, sampai saya pernah tampar muka sendiri pada jam 2 pagi supaya dapat memandu dengan selamat. Ini kerana, perjalanan ambulans mengambil pesakit positif ini boleh mencecah 400 kilometer sehari dan itu menunjukkan betapa getirnya keadaan pandemik ini.

“Malah, saya masih ingat ketika menghantar seorang pesakit COVID-19 yang pada awalnya nampak elok tetapi keadaannya tiba-tiba bertukar teruk. Tekanan darahnya turun mendadak dan ini membuatkan saya cuak dan terpaksa memandu sepantas mungkin ke hospital kerana pesakit itu sudah berumur dan berisiko. Rasa letih semua diketepikan,” katanya.

Ianya bukan sahaja Ashidah mahupun Muhammad Syahril bahkan pastinya kesemua petugas kesihatan negara berasa sedih dan kecewa apabila masih ada lagi yang mengambil mudah akan ancaman wabak tersebut.

Malah, lebih teruk apabila ada yang mempertikaikan angka jangkitan, menganggap virus itu sebagai ‘tipu’ dan paling menyedihkan tular satu video yang memaparkan seorang wanita yang begitu gembira kerana dijangkiti COVID-19 tanpa berasa bimbang sedikit pun.

Walhal, pengorbanan petugas kesihatan sejak lebih setahun lalu begitu besar dalam memerangi pandemik tersebut. Ada yang sehingga tidak dapat meluangkan masa sebaiknya dengan pasangan masing-masing juga anak mereka. Mereka juga tidak dapat rehat secukupnya, tidak dapat makan dengan sempurna kerana pemakaian PPE dan banyak lagi.

“Tolonglah, COVID-19 adalah betul, ia bukannya rekaan. Ada kawan saya tidak percaya COVID-19 itu betul tetapi akhirnya dia dijangkiti dan saya sendiri yang mengambilnya ketika itu untuk dibawa ke hospital apabila sudah sesak nafas.

“Bagaimanapun, selepas dia sihat, isteri dan anaknya pula dijangkiti. Masyarakat, selagi mereka tidak kena, akan ingat COVID-19 ini adalah rekaan,” keluh Muhammad Syahril yang turut kecewa dengan sikap individu yang masih lagi leka dengan membawa anak keluar ke tempat awam walhal jumlah kanak-kanak yang dijangkiti wabak tersebut semakin bertambah dari hari ke hari.


Strategi baharu pelancongan negeri akan diperkasakan – Jailani

“Kepercayaan yang diberikan kepada saya ini saya akan cuba untuk ‘revitalize the whole industry’ (dan) mudah-mudahan pelancongan Melaka akan bangkit semula,” katanya.

Beliau berkata demikian ketika ditemui pada sidang media selepas Majlis Angkat Sumpah Pelantikan Ahli Majlis Mesyuarat Kerajaan Negeri (MMKN) di Seri Negeri, hari ini.

“Kita ada juga beberapa strategi baharu yang kita akan lancarkan bagi saya dalam tempoh Insya-Allah kurang daripada sebulan, jadi persediaan kita pada tahun 2022 ini, ada strategi baharu yang sedang kita rencanakan.

“Dan kita akan isytiharkan apabila kertas kerja ke arah itu akan siap dalam masa dua minggu, satu pendekatan yang agak berbeza kali ini untuk membangkitkan semula industri pelancongan negeri Melaka,” ujarnya.

Dalam pada itu, beliau antara barisan Exco yang dikekalkan menyokong kepada lantikan Exco kerajaan negeri yang akan membawa pembaharuan dan nafas baharu dalam pentadbiran Kerajaan Negeri Melaka.

“Saya rasa pembentukan Ahli Majlis Mesyuarat Kerajaan Negeri (MMKN) kali ini kita dapat lihat ada satu ‘perform’, pembaharuan yang telah dibuat dalam kerajaan negeri di mana kita mendapat nafas baharu iaitu kombinasi yang lama hanya tinggal dua orang sahaja iaitu Datuk Rahmad Mariman dan saya beserta Yang Amat Berhormat Ketua Menteri.

“Sementara itu kita menyaksikan bahawasanya ada tokoh-tokoh baharu di kalangan pelbagai umur dan saya rasa acuan itu bertepatan dan bersesuaian dengan persediaan menjelang PRU15 (Pilihan Raya Umum ke-15) akan datang,” katanya.


Agong berkenan serah kunci Rumah Yayasan Al-Sultan Abdullah di Raub

RAUB,13 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyerahkan kunci rumah kurniaan Yayasan Al-Sultan Abdullah (YASA) di Raub, hari ini.

Semasa kunjungan berkenaan, Seri Paduka berkenan menyerahkan kunci rumah kepada empat pemilik kediaman masing-masing di Kampung Lechar, Kampung Temau, Kampung Sungai Sia dan Kampung Ulu Sungai, yang mengalami kerosakan teruk ketika banjir buruk melanda Pahang pada penghujung tahun lepas dan awal tahun ini.

“Sedih saya kalau ini berlaku, kita akan buat satu prasyarat mesti dapat kebenaran daripada pegawai daerah…bukan hendak menyusahkan dan memperketatkan tapi hendak jaga kepentingan tuan tanah.

“Kalau ikut dari segi hutang, tidak ada hutang sebab semua dibiayai…tinggal di rumah ini jaga anak dan mak ayah,” titah baginda.

Terdahulu, Al-Sultan Abdullah mendengar sembah taklimat daripada Pengarah Jabatan Kerja Raya (JKR) Pahang Datuk Hafizah Zakaria yang memaklumkan kesemua rumah berkeluasan 960 kaki persegi itu disiapkan dalam tempoh enam bulan dan mempunyai tiga bilik, dua bilik air selain dilengkapi ruang makan serta perabot.

Bagi Azrul Hisham Abd Aziz, 30, yang menetap di Kampung Sungai Sia, sama sekali tidak menjangkakan mereka sekeluarga akan menerima kediaman baharu yang sangat selesa selepas rumah sebelum ini musnah sepenuhnya ketika banjir awal tahun ini.

Katanya, dia bersama bapanya Abd Aziz Md Shor, 62, dan ibu Minah Mat, 52, serta adik Siti Rozaimah, 24, hanya menumpang di rumah ibu saudara sejak kehilangan tempat tinggal.

“Kami hanya tumpang berteduh di rumah mak cik yang terletak di belakang tapak rumah sekarang, alhamdulillah kini kami dapat pindah masuk ke rumah baharu yang hanya ambil masa beberapa bulan untuk disiapkan.

“Bukan senang hendak dapat rumah begini sempurna lengkap serba serbi termasuk perabot. Junjung kasih di atas keprihatinan dan kurniaan baginda kepada kami sekeluarga, kurniaan ini sangat besar buat kami,” katanya.

“Memang tidak sangka langsung kami akan menerima tempat tinggal baharu selepas rumah sebelum ini ditenggelami air, yang menyebabkan saya dan keluarga terpaksa tinggal di pondok sementara di belakang tapak rumah ini,” katanya.- BERNAMA


Ridzuan Hashim meninggal dunia dipercayai akibat serangan jantung

Anak saudara Allahyarham, Iman Zulkarnain, 32, ketika ditemui di HKL berkata bapa saudaranya yang berumur 62 tahun itu menghidap masalah jantung sejak tiga tahun lepas.

“Allahyarham rebah secara tiba-tiba semasa sedang bersarapan pagi. Usaha memberi CPR (bantuan pernafasan) juga telah dilakukan oleh anaknya ketika itu sebelum menghubungi ambulans.

Sementara itu, Setiausaha Agung Persatuan Seniman Malaysia (Seniman) Hafiz Nafiah memaklumkan jenazah Allahyarham kini berada di HKL untuk urusan bedah siasat sebelum dibawa ke Masjid Dusun Tua Batu 16, Hulu Langat.

“Seluruh Kepimpinan Tertinggi dan Barisan Exco Seniman Malaysia mengucapkan takziah buat ahli keluarga (Allahyarham) dan semoga tabah hadapi ujian ini,” katanya dalam kenyataan.

Ridzuan, yang dilahirkan pada 13 Ogos 1961 di sini, mendirikan rumah tangga dengan pelakon Didie Alias pada 1991 dan dikurniakan lima orang anak, namun perkahwinan mereka berakhir pada 2002.

Antara filem lakonan beliau adalah Antara Dua Hati yang ditayangkan pada 1988 iaitu filem pertamanya, Hati Bukan Kristal (1990), Lurah Dendam (1996), Ghazal Untuk Rabiah (1997), Sri Dwi Malam (2001), Cinta 200 Ela (2002), SH3 (2004), Qaisy & Laila (2005), 1957: Hati Malaya (2007), Dunia Baru The Movie (2008), selain KL Gangster yang telah menonjolkan bakat lakonannya sebagai ‘King’


KWSP tutup semua cawangan di seluruh negara bermula 1-14 Jun

KUALA LUMPUR 31 Mei – Kumpulan Wang Simpanan Pekerja (KWSP) akan menutup pejabat dan kaunter perkhidmatannya di seluruh negara bermula esok hingga 14 Jun ini selaras dengan pelaksanaan fasa pertama sekatan pergerakan penuh.

Sehubungan itu, KWSP berkata semua sesi janji temu yang dibuat melalui saluran Janji Temu Online (JTO) dalam tempoh berkenaan akan dibatalkan.

“Ahli KWSP perlu membuat janji temu semula pada tarikh selepas tempoh sekatan pergerakan penuh berakhir jika ada keperluan untuk hadir di cawangan KWSP.

“Janji temu bagi pengeluaran umur 50, 55, 60 dan hilang upaya akan diberikan keutamaan apabila pejabat dan kaunter perkhidmatan KWSP beroperasi semula. Ini adalah sebahagian daripada usaha untuk mengurangkan perhubungan individu secara bersemuka supaya rantaian jangkitan dapat diputuskan,” katanya dalam kenyataan semalam.

Bagi ahli KWSP yang telah memohon pengeluaran i-Sinar dan sedang menunggu pembayaran melalui Arahan Bayaran, cawangan KWSP berkenaan akan menghubungi ahli untuk urusan pengambilan di cawangan yang mereka pilih.

“Perkhidmatan-perkhidmatan lain seperti permohonan pengeluaran perumahan, umur 50, 55 dan 60, ahli hanya boleh melakukannya secara dalam talian melalui i-Akaun,” katanya sambil memaklumkan ahli boleh merujuk senarai perkhidmatan itu secara dalam talian.

Bagaimanapun, KWSP berkata proses pengesahan cap ibu jari bagi melengkapkan transaksi dalam talian hanya boleh dilaksanakan setelah tamat tempoh sekatan pergerakan penuh dan apabila cawangan dibuka semula.

Terdahulu, dalam kenyataan berasingan, KWSP mengumumkan penutupan sementara pejabat dan kaunternya di Kluang, Johor dan Kuala Terengganu, Terengganu bermula semalam sehingga dimaklumkan kelak selepas kakitangannya di cawangan terlibat didapati positif COVID-19.


Main karom di kedai kopi dekati komuniti

SUNGAI RAMBAI 19 Mac – Memilih kedai kopi sebagai lokasi pertandingan karom sudah pasti mampu menarik minat komuniti kampung untuk menyertainya.

Itu pendekatan diambil Ahli Dewan Undangan Negeri (ADUN) Sungai Rambai, Siti Faizah Abd Azis dalam usaha merancakkan aktiviti penduduk kampung di Parit Sidang Seman.

“Ini anjuran Kawasan Rukun Tetangga (KRT) di sini, memilih kedai kopis sebagai lokasi pertandingan sudah tentu dapat mendekatkan lagi diri dengan komuniti kampung.


Cadang pasang GPS pada bot nelayan

PANTAI KUNDOR 13 Jun – Cadangan melengkapkan sistem navigasi penentududukan sejagat (GPS) pada setiap bot nelayan di negeri ini perlu diperincikan memandangkan kos pemilikan alat itu yang agak tinggi.

Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh berkata, meskipun kos pemilikan GPS agak tinggi namun ia perlu diperkenalkan berikutan banyak memberikan kebaikan kepada nelayan.

“Kita akan lihat bagaimana kerajaan boleh membantu nelayan untuk memiliki GPS, sebenarnya alat ini sudah digunakan secara meluas oleh komuniti nelayan di beberapa negeri lain.

“Mungkin boleh tawarkan menerusi pinjaman koperasi atau tabung nelayan, sekurang-kurangnya satu tempat akan ada sebuah bot besar lengkap dengan GPS supaya mereka boleh pergi lebih jauh ketengah laut untuk menangkap ikan,” katanya.

Beliau berkata demikian pada sidang media selepas Program Dialog Bersama Nelayan dan Penyampaian Bantuan One-off yang turut dihadiri Timbalannya Low Chee Leong dan Ahli Dewan Undangan Negeri (Adun) Pantai Kundor Tuminah Kadi@ Mohd Hashim, di Japerun Pantai Kundor, di sini, semalam.


Kenaikan harga ayam: KPDNHEP cadang MOF beri subsidi

Timbalan Menterinya Datuk Rosol Wahid berkata ketika ini terdapat kira-kira 20 pengusaha ternakan ayam terbesar yang beroperasi di tiga negeri iaitu Johor, Negeri Sembilan dan Perak yang mengeluarkan 80 peratus ayam untuk pasaran seluruh negara.

Beliau berkata kenaikan harga ayam ketika ini dilaporkan berpunca daripada peningkatan harga komponen makanan ayam iaitu soya dan jagung yang diimport sepenuhnya dan memberi kesan kepada penternak ayam tempatan.

“Cadangan subsidi ini dilihat sesuai untuk mengawal kenaikan harga ayam dan ia terbukti sebagaimana kita mengawal kenaikan harga minyak sawit dalam botol sebelum ini yang berpunca daripada peningkatan harga minyak sawit mentah dunia.

“Apabila harga ayam rendah di peringkat ladang, maka kestabilan harga ayam di peringkat borong dan runcit akan dapat dikawal,” katanya kepada pemberita selepas membuat tinjauan ke Pasar Ajil di sini hari ini.

Ditanya mengenai pelaksaan mekanisme pemberian subsidi itu, Rosol berkata ia akan diperincikan dalam masa terdekat namun memberi jaminan ia akan mewujudkan situasi menang-menang kepada semua pihak.

Mengikut semakan kementerian, harga jualan ayam tertinggi yang direkodkan setakat ini ialah RM11 untuk satu kilogram di pasar basah Gopeng, Perak manakala harga purata ayam standard di pasar basah seluruh negara ialah antara RM9 hingga RM10.50.

Dalam pada itu, Rosol yang juga Ahli Parlimen Hulu Terengganu berkata bahagian penguat kuasa KPDNHEP telah melancarkan Ops Catut (Pasar) 8.0 bermula Khamis lepas (9 Sept) untuk menjalankan siasatan di semua peringkat rantaian bermula daripada penternak, pengeluar, pemborong dan peruncit.

“Sebanyak 63 Notis Pengesahan Maklumat Barangan (NPMB) dan 56 Notis Bertulis (NB) telah dikeluarkan kepada peniaga untuk siasatan lanjut sekiranya berlaku unsur pencatutan dalam jualan ayam hidup, ayam standard dan ayam super.

“Selain itu, penguat kuasa KPDNHEP juga telah mengeluarkan 12 surat pemberitahuan yang meminta peniaga menyemak semula harga jualan ayam dan menurunkan kadar harga jualan,” katanya.

Menurut beliau, mana-mana peniaga yang didapati mencatut atau mengaut untung tinggi yang tidak munasabah boleh dikenakan tindakan di bawah Seksyen 14(1) Akta Kawalan Harga dan Anti Pencatutan 2011.


RM1.4 bilion bantuan Banjir Keluarga Malaysia, disalur secara menyeluruh – PM

KUALA LUMPUR, 29 Dis – Kerajaan akan memastikan segala bantuan dan kemudahan kepada mangsa banjir dilaksanakan secara berkesan dan menyeluruh di bawah Bantuan Banjir Keluarga Malaysia dengan nilai keseluruhan RM1.4 bilion.

Perdana Menteri Datuk Seri Ismail Sabri Yaakob berkata di bawah inisiatif itu, kerajaan turut melaksanakan beberapa penambahbaikan berhubung Bantuan Wang Ihsan (BWI) antaranya RM1,000 kepada setiap Ketua Isi Rumah (KIR) yang terjejas banjir.

Kerajaan turut menyalurkan kepada semua KIR terkesan termasuk mereka yang tidak berpindah ke pusat pemindahan sementara (PPS), RM10,000 kepada waris mangsa meninggal dunia, selain mangsa banjir boleh menuntut BWI setiap kali bencana menimpa berbanding sebelum ini iaitu hanya sekali semasa berlaku Monsun Timur Laut.

“Menyedari mangsa banjir memerlukan wang tunai, kerajaan-kerajaan negeri telah membuat bayaran BWI yang bermula pada 27 Dis lepas dan dijangka selesai minggu ini. Bagaimanapun Selangor dan Pahang mungkin sedikit lewat berikutan melibatkan jumlah mangsa yang ramai.

“Bagi tujuan ini, saya mengarahkan pihak-pihak berkaitan agar mempermudahkan urusan pembayaran tanpa sebarang birokrasi atau tanpa perlu mengisi pelbagai borang seperti sebelum ini,” katanya dalam kenyataan hari ini.

Katanya, Agensi Pengurusan Bencana Negara (NADMA) telah menyalurkan peruntukan awal BWI sebanyak RM34 juta kepada 11 negeri, manakala 25 waris telah menerima bantuan RM10,000 bagi bayaran BWI untuk kematian.

Beliau berkata kerajaan memperuntukkan RM100 juta bagi menggerakkan kerja-kerja pascabanjir, selain menambah RM50 juta lagi khusus untuk Selangor dan Pahang bagi tujuan sama dengan peruntukan itu akan digunakan bagi melaksanakan kerja pembaikan dan pembersihan rumah penduduk serta kemudahan awam rosak.

Menurut Perdana Menteri, pada masa ini Kementerian Perumahan dan Kerajaan Tempatan (KPKT) bersama-sama Jabatan Pengurusan Sisa Pepejal Negara (JPSPN), Perbadanan Pengurusan Sisa Pepejal dan Pembersihan Awam (SWCorp) serta kontraktor dilantik sedang giat menjalankan kerja pembersihan di kawasan terkesan bencana banjir.

Bagi mempercepatkan kerja-kerja mengutip, membersih dan menghantar sisa banjir ke tapak pelupusan, beliau berkata KPKT turut menambah sumber tenaga dengan melantik lebih banyak kontraktor untuk turun ke lapangan termasuk kawasan yang tidak dapat diakses sebelum ini.

“Dengan itu, kerajaan memperuntukkan RM10 juta tambahan antaranya bagi membiayai perkhidmatan kutipan sisa banjir serta kerja-kerja pembersihan jalan, fasiliti awam dan halaman rumah mangsa,” katanya.

Setakat semalam, Ismail Sabri berkata 3,000 tan sisa banjir telah dibersihkan di lima negeri yang terkesan iaitu Selangor, Pahang, Kuala Lumpur, Negeri Sembilan dan Melaka melibatkan lebih 1,700 tenaga kerja di bawah seliaan KPKT.

Sementara itu, bagi menambah akses tunai kepada mangsa memerlukan, Bank Simpanan Nasional (BSN) dengan dana keseluruhan RM100 juta menawarkan pembiayaan sehingga RM10,000 pada kadar kosong peratus dengan tempoh bayaran balik sehingga 3.5 tahun, termasuk moratorium bayaran balik selama enam bulan.

Bank Negara Malaysia dengan ketersediaan dana RM500 juta pula menyediakan Kemudahan Bantuan Bencana (DRF) melalui bank komersial iaitu sehingga RM500,000 kepada pengusaha perusahaan kecil dan sederhana (PKS) dan sehingga RM75,000 kepada usahawan mikro, dengan tempoh pembiayaan sehingga lima tahun termasuk moratorium bayaran balik sehingga enam bulan dengan kadar pembiayaan sehingga 3.5 peratus setahun, katanya.

“Permohonan untuk pinjaman BSN dan dana DRF mula dibuka pada 27 Dis lepas. Untuk makluman, dalam dua hari pertama sahaja iaitu setakat 28 Dis, BSN menerima nilai permohonan sebanyak RM25 juta dan sudah pun meluluskan pinjaman bernilai RM10 juta,” katanya.

Bagi memastikan bantuan menyeluruh di samping bantuan tunai, Ismail Sabri berkata kerajaan akan menyediakan bantuan pembaikan rumah dan kenderaan peribadi serta bantuan keperluan asas kepada mangsa banjir.

Perdana Menteri berkata Rangkaian Tindak Balas Bencana Syarikat Berkaitan Kerajaan dan Syarikat Pelaburan Berkaitan Kerajaan (GDRN) yang bertujuan menggerakkan usaha menangani dan menghulurkan bantuan kepada mangsa banjir telah membantu sekitar 15,000 keluarga sejak 19 Dis lepas.

Selain Tenaga Nasional Berhad (TNB) akan memberi rebat 100 peratus bil elektrik kepada pengguna domestik terkesan banjir bagi Disember 2021, Ismail Sabri berkata kerajaan turut bersetuju menyediakan pemberian baucar kepada mangsa banjir bagi pembelian peralatan elektrik yang rosak akibat bencana itu.

“Setiap KIR yang layak boleh memohon dan mendapatkan baucar bernilai RM500 semasa membuat pembelian sama ada secara fizikal di kedai dan pasar raya berdaftar atau di platform e-dagang yang diiktiraf Kementerian Tenaga dan Sumber Asli,” katanya.

Ismail Sabri berkata bagi meringankan beban mangsa banjir mengalami kerosakan kenderaan peribadi, beberapa inisiatif turut dilaksanakan antaranya Perodua akan menyediakan perkhidmatan tunda kereta ke pusat servis Perodua secara percuma dan syarikat itu bersetuju memberikan kos upah baik pulih dan servis berkaitan juga secara percuma serta diskaun 50 peratus ke atas alat ganti.

Selain itu, Proton bersetuju memberi diskaun alat ganti sebanyak 50 peratus bagi kebanyakan model kereta serta menawarkan caj tunda dan cuci kereta percuma di pusat servis berdaftar.

“Bagi syarikat kereta lain pula, hampir semua bersetuju menyediakan perkhidmatan tunda kereta secara percuma dan diskaun sebanyak 25 peratus atau lebih ke atas alat ganti dan upah baik pulih di pusat servis yang berdaftar. Beberapa syarikat turut menawarkan bayaran secara ansuran sehingga tempoh satu tahun,” katanya.

Beliau berkata inisiatif lain melibatkan baucar RM1,000 untuk digunakan bagi tujuan pembaikan atau pembelian bagi menggantikan kenderaan peribadi yang telah mengalami kerosakan total.

Perdana Menteri berkata kerajaan sentiasa mengambil pendekatan holistik melalui pelbagai inisiatif dan langkah bagi memastikan kebajikan Keluarga Malaysia sentiasa terjamin, dan berharap kesemua inisiatif tersebut dapat membantu meringankan beban yang dihadapi mereka akibat banjir.

“Sama-sama kita berusaha dan berdoa agar impak bencana banjir ini dapat ditangani dengan segera agar kita boleh menumpukan usaha kepada pemulihan dan pertumbuhan ekonomi pada tahun hadapan,” katanya, yang turut menzahirkan rasa simpati dan ucapan takziah kepada keluarga mangsa banjir.

“Kepada yang beragama Islam, marilah kita sama-sama sedekahkan AlFatihah dan berdoa agar roh mangsa ditempatkan bersama golongan solihin. Bagi yang bukan Islam, marilah kita bertafakur sejenak dan menginsafi musibah ini,” katanya. – BERNAMA


Kertas siasatan kes polis iring anak ahli parlimen diserah kepada TPR

GEORGE TOWN, 18 Mei – Polis telah melengkapkan kertas siasatan berhubung kejadian seorang lelaki memandu sebuah kenderaan dan diiringi dua anggota polis trafik menggunakan motosikal milik Polis Di Raja Malaysia (PDRM) di Jalan Bukit Gambir, dekat sini baru-baru ini.

Ketua Polis Pulau Pinang Datuk Mohd Shuhaily Mohd Zain berkata kertas siasatan kes itu juga telah dihantar kepada pejabat Timbalan Pendakwa Raya(TPR) untuk tindakan selanjutnya.

“Siasatan kes itu telah selesai dan polis juga telah rekodkan keterangan pemandu kereta tersebut yang juga anak kepada seorang Ahli Parlimen. Lelaki berusia 20-an berkenaan telah hadir memberi keterangan pada 9 Mei lepas dan kami sedang tunggu arahan selanjutnya dari TPR,” katanya ketika dihubungi hari ini.

Sebelum ini, polis memaklumkan kes itu turut disiasat menurut Seksyen 233 Akta Komunikasi dan Multimedia (AKM) 1998 kerana ia melibatkan kesalahan menggunakan media sosial.

Menerusi klip video itu yang dimuat naik menerusi laman sosial Facebook, kelihatan dua anggota polis trafik mengiringi kenderaan didakwa dipandu oleh seorang anak Ahli Parlimen pada 7 Mei lepas.

Paparan video berkenaan mendapat kecaman warga net yang tidak berpuas hati dengan individu tersebut menggunakan khidmat anggota polis trafik bagi meredah kesesakan jalan raya di Pulau Pinang.


Petronas perkukuh pendidikan STEM dalam kalangan pelajar

AYER KEROH 30 November – Pelbagai pendekatan diambil Petronas bagi memastikan pelajar mengukuhkan minat dalam pendidikan Sains, Teknologi, Kejuruteraan dan Matematik (STEM) di negeri ini.

Pengurus Besar Petronas Wilayah Selatan, Mohd Zaki Mahat berkata, pihaknya menerusi kerjasama anak syarikatnya Malaysian Refining Company Sdn Bhd (MRCSB) menjalankan program kerjasama selama tiga tahun bagi mendokong motivasi pelajar agar mampu melahirkan individu berkemahiran tinggi menjelang 2025.

Jelasnya, menerusi program diadakan bermula tahun ini seramai 220 pelajar daripada 11 buah sekolah di Melaka terlibat dengan program itu sebagai salah satu platform untuk memberikan motivasi dan sokongan dalam meningkatkan keyakinan pelajar menduduki peperiksaan Sijil Pelajaran Malaysia (SPM).

“Petronas sering menganjurkan program berfokuskan pendidikan di Melaka seperti Didik UPSR Berita Harian, SPM Motivational Camp dan juga yang terkini, Melaka Future Talent untuk menyokong dan membimbing pembangunan serta pembentukan anak-anak yang bakal menjadi generasi pemimpin negara pada masa akan datang.

“Menerusi program seperti MFT para pelajar telah didedahkan dengan pelbagai kerjaya di dalam bidang STEM serta menerima penerangan mengenai peluang penajaan pendidikan PETRONAS dan kursus yang ditawarkan oleh Universiti Teknologi PETRONAS.

“Kami berharap, semoga segala usaha dan bakti melalui program seperti ini dapat sedikit sebanyak memberi cetusan motivasi, ilham serta perkongsian pengetahuan yang bermakna kepada anak-anak
sekalian, khususnya dalam bidang STEM,” katanya dalam kenyataan dikeluarkan, hari ini.


KPT beri ruang universiti tentu masa sesuai kelas secara fizikal

SHAH ALAM, 10 Jun – Kementerian Pengajian Tinggi memberi ruang kepada pihak universiti awam dan swasta untuk menetapkan masa bersesuaian bagi pelaksanaan pengajaran dan pembelajaran (PdP) secara fizikal sepenuhnya, bergantung kepada kapasiti dan keupayaan kampus masing-masing.

Timbalan Menteri Pengajian Tinggi Datuk Dr Ahmad Masrizal Muhammad berkata pihaknya yakin setiap universiti dapat menilai keupayaan mereka dan akan memilih tarikh bersesuaian bagi menerima kedatangan sepenuhnya pelajar di kampus.

“Kita tidak mahu berlaku masalah tidak diduga, sebab akhirnya masalah ini akan kembali kepada masyarakat dan kerajaan,” katanya kepada pemberita selepas merasmikan Majlis Pelancaran Program Perantis dan Menandatangi Memorandum Persefahaman (MoU) antara Universiti Teknologi Mara (UiTM) dan McDonald’s Malaysia di sini hari ini.

Naib Canselor UiTM Prof Datuk Dr Roziah Mohd Janor yang turut hadir dalam majlis pelancaran itu berkata MoU yang ditanda tangani hari ini bermatlamat menyediakan peluang kerjaya kepada 4,000 pelajarnya melalui program perintis di syarikat makanan segera itu.

Sementara itu Roziah berkata UiTM merekodkan kadar kebolehpasaran graduannya pada tahap 84 peratus menerusi Rumusan Kajian Impak universiti tersebut dalam tempoh 20 tahun.

“Laporan itu membuktikan kebolehpasaran graduan UiTM diiktiraf oleh QS World University Rankings sebagai ‘Most Employable Grads Among World’s Varsities’. Sementara itu, Analisis Kajian Pengesanan Graduan KPT 2021 melaporkan kebolehpasaran graduan UiTM tahun lalu adalah pada kadar 83 peratus walaupun mendepani cabaran pandemik,” ujarnya.- BERNAMA


KKM siasat pengesanan kes Omicron di Indonesia libatkan individu pulang dari Malaysia

PUTRAJAYA, 25 Dis – Siasatan lanjut berkenaan pengesanan satu kes varian Omicron di Indonesia melibatkan individu yang baru pulang dari Malaysia sedang dijalankan, kata Menteri Kesihatan Khairy Jamaluddin.

Beliau berkata Kementerian Kesihatan (KKM) juga sedang bekerjasama rapat dengan pihak Kedutaan Indonesia di Malaysia, Kementerian Kesihatan Indonesia dan Jabatan Imigresen bagi pengesanan kontak rapat kepada kes tersebut.

Kementerian Kesihatan Indonesia dalam satu kenyataan pada 23 Dis memaklumkan ia mengesahkan tiga kes COVID-19 melibatkan varian Omicron di negara itu dan satu daripada kes merupakan pekerja asing rakyat negeri itu yang bekerja di Malaysia.

Menurut Khairy, lelaki warganegara Indonesia berumur 20 tahun itu pulang ke negara berkenaan pada 10 Dis lepas dengan ujian COVID-19 adalah negatif semasa ketibaan.

“Hasil ujian COVID-19 pada 16 Dis di Indonesia semasa dalam tempoh kuarantin disahkan positif COVID-19 dengan varian Omicron pada 21 Dis,” katanya pada sidang media mengenai perkembangan COVID-19 di sini, hari ini.

Kata Khairy, hasil siasatan di Malaysia mendapati individu berkenaan merupakan pendatang tanpa izin di Depoh Tahanan Semenyih yang ditahan pada 22 Sept bersama tiga lagi rakannya.

“Keempat-empat mereka melakukan saringan kemasukan ke depoh pada 23 Sept dan kesemuanya negatif, dan dua rakannya dibebaskan pada 24 Sept kerana mempunyai dokumen lengkap.


Piala AFF: Misi wajib menang menentang Indonesia – Cheng Hoe

KUALA LUMPUR, 16 Dis – Skuad Harimau Malaya tiada pilihan lain selain perlu meraih tiga mata penuh menentang Indonesia pada aksi terakhir Kumpulan B bagi menjamin peluang menempah slot ke separuh akhir Piala AFF 2020 di Singapura, Ahad ini.

Ketua jurulatih Tan Cheng Hoe mengingatkan anak buahnya tugas getir bakal menanti mereka untuk merobek gawang Indonesia kerana pasukan lawan hanya memerlukan satu mata untuk layak ke peringkat seterusnya, dan dijangka bermain dengan corak bertahan seperti ditampilkan ketika terikat tanpa jaringan bertemu juara bertahan, Vietnam, malam tadi.

Cheng Hoe juga menuntut barisan pemainnya agar percaya antara satu sama lain selain mempunyai corak pemikiran positif untuk melakar kemenangan ke atas musuh tradisi itu pada aksi hidup mati di Stadium Nasional Singapura.

“Apa yang penting, kita kena turun padang dengan ‘mood’ serta persediaan terbaik menghadapi Indonesia kerana mereka perlu seri sahaja menentang kita,” katanya pada sidang media dalam talian hari ini.

Beliau juga mahu anak buahnya segera menyesuaikan diri dengan situasi perlawanan terutamanya dari segi taktikal kerana skuad Garuda juga mampu bermain secara menyerang berdasarkan persembahan dalam dua perlawanan awal menyaksikan mereka menang 4-2 ke atas Kemboja sebelum membelasah Laos 5-1.

Walaupun Indonesia dilihat mempunyai kelebihan dari segi barisan pemain muda yang ternyata bersemangat tinggi dan mempunyai kepantasan, Cheng Hoe menggesa pemainnya agar tidak berfikiran negatif dan mahu mereka bekerja keras selain merantai pergerakan lawan terutama ketika berdepan serangan balas.

Pengendali berusia 53 tahun itu turut memaklumkan telah bertemu dengan pemain dari kelab Denmark, Midtjylland FC Dion Cools, yang baru tiba di Singapura pagi ini dan menyatakan tonggak pertahanan itu mempunyai motivasi tinggi untuk membantu Malaysia menentang Indonesia.

Mengenai status terkini Muhammad Akhyar Abdul Rashid yang disahkan positif COVID-19 baru-baru ini, Cheng Hoe menjangkakan pemain sayap itu akan menamatkan tempoh kuarantin esok dan dijadual menyertai semula latihan pada sesi tengah hari manakala seorang lagi pemain, Junior Eldstal yang disisihkan akibat kecederaan juga bakal sembuh dalam masa tiga hari.

Beliau mengesahkan kapten, Mohamad Aidil Zafuan Abd Radzak serta gandingannya, Shahrul Mohd Saad, yang mengemudi benteng pertahanan tengah negara tidak sempat pulih daripada kecederaan menjelang pertemuan Ahad ini dan akan menilai tahap kecederaan mereka sekiranya skuad kebangsaa berjaya layak ke separuh akhir.

Sementara itu, Cheng Hoe memberitahu mental Muhammad Safawi Rasid dalam keadaan terbaik dan tidak terganggu dengan tindakan penyokong Indonesia yang mula ‘menyerang’ dan ‘mengecam’ beliau dalam laman sosial Instagramnya menjelang aksi genting itu.

Biarpun berkongsi tujuh mata dengan Vietnam, Indonesia kekal mendahului Kumpulan B dengan kelebihan jaringan, manakala Malaysia di tempat ketiga dengan enam mata, Kemboja (3 mata) dan Laos di tangga terbawah, tanpa sebarang mata.

Perlawanan Indonesia bertemu Malaysia akan berlangsung pada 8.30 malam manakala Vietnam pula akan menentang Kemboja di Stadium Bishan, juga pada waktu yang sama.- BERNAMA


Melaka Titans bukan pasukan ‘naik turun’

BANDARAYA MELAKA 23 Mei – Melaka Titans membawa misi besar mahu menjadi empat pasukan terbaik pada kejohanan Liga Sepak Takraw (STL) 2023 – Liga Premier yang membuka tirainya, Jumaat ini (26 Mei).

Ketua Jurulatih Melaka Titans Khairul Anuar Ibrahim berkata, walaupun dikenali sebagai pasukan ‘underdog dan tidak dibarisi pemain ternama, namun, dia optimis gandingan pemain berpengalaman dan baharu bakal mencetus dimensi baharu sepak takraw negeri ini.

“Tiada pemain kebangsaan dalam pasukan bukan satu kelemahan pada saya. Saya percaya kelebihan dan pengalaman pemain yang ada ini dapat membantu kita meraih sesuatu.

“Secara peribadi, saya sasar mahu berada di kelompok empat terbaik, kerana Melaka sebelum ini dikenali sebagai pasukan ‘naik turun’ (naik liga dan turun liga).

“Jadi saya mahu pasukan ini terus kekal beraksi di Liga Premier pada musim-musim mendatang,” katanya pada sidang media selepas majlis memperkenalkan pemain Melaka Titans.

Ditanya soal persiapan, Khairul Anuar yang juga bekas jurulatih kebangsaan berkata, dia dan barisan kejurulatihan telah bermula lebih awal iaitu sejak tahun lalu untuk mempersiapkan pasukan.

Melaka Titans yang juga juara Divisyen 1 STL musim lalu bakal berdepan juara Liga Premier STL 2022, ATM Guardians, dalam aksi pembukaan Piala Sumbangsih yang dijadual berlangsung 26n Mei ini di Kuala Kangsar.


RAS Adiba berazam terus komited memperkasa golongan OKU

KUALA LUMPUR 23 Mac Senator Datuk Ras Adiba Mohd Radzi yang dianugerahkan Darjah Panglima Mahkota Wilayah (PMW) hari ini, berazam untuk terus komited memperkasakan golongan Orang Kurang Upaya (OKU) dalam pelbagai kategori.

Ras Adiba yang juga Pengerusi Pertubuhan Berita Nasional Malaysia (Bernama) adalah antara 41 individu menerima darjah kebesaran itu yang membawa gelaran Datuk, pada Istiadat Menghadap dan Pengurniaan Darjah Kebesaran, Bintang dan Pingat bersempena Hari Wilayah Persekutuan 2021, di Istana Negara.

“Saya bersyukur diberi penghormatan ini dan semestinya ia bukan untuk diri saya sahaja tapi juga untuk sahabat OKU di luar sana.

“Selepas ini saya akan lebih bersemangat memperjuangkan hak-hak kami serta memperkasakan kumpulan ini dalam semua kategori OKU di negara kita,” katanya.

Ras Adiba yang juga Presiden OKU Sentral berkata kesedaran orang awam terhadap golongan OKU perlu dipertingkatkan agar dapat bersama-sama menyokong komuniti berkenaan.

“Selain itu, dari segi pendidikan, kita nak memastikan agar tiada golongan OKU yang ketinggalan dan melalui pendidikan akhirnya dapat memberikan pekerjaan kepada mereka,” katanya.

Beliau berkata intervensi awal kepada anak OKU juga adalah aspek penting yang perlu diberikan perhatian bagi memastikan golongan itu dapat dibantu dengan keperluan khidmat doktor pakar.


COVID-19: 51 kluster pendidikan dalam tempoh enam hari

KUALA LUMPUR, 21 Jan – Sebanyak 51 kluster atau 66.2 peratus daripada 77 kluster baharu yang dilaporkan Kementerian Kesihatan Malaysia (KKM) untuk tempoh 15 Januari hingga 20 Januari 2022 melibatkan institusi pendidikan.

Rekod kluster pendidikan tertinggi dilaporkan pada 19 Januari lepas iaitu 16 kluster daripada 20 kluster baharu yang dikesan, diikuti semalam (20 Januari) sebanyak 11 kluster pendidikan daripada 17 kluster baharu. Pada 18 Januari pula, daripada 17 kluster baharu, 11 adalah kluster pendidikan.

Antara negeri yang melaporkan kluster pendidikan ialah Melaka apabila Jabatan Kesihatan Negeri (JKN) Melaka mengesan penularan COVID-19 di dua buah kolej vokasional iaitu Kolej Vokasional Melaka Tengah (76 kes) dan Kolej Vokasional Datuk Seri Abu Zahar (11 kes).

Di Sabah, antara kluster pendidikan dikesan iaitu Kluster Jalan Kepayan Lama-Tambunan melibatkan asrama Sekolah Menengah Kebangsaan (SMK) Tambunan dan setakat ini 36 kes positif COVID-19 dikesan.

Di Kedah, antara kluster pendidikan yang dilaporkan termasuk Kluster Dah Penyarum (115 kes) dan Kluster Dah Jalan Merbau (52 kes) sementara di Pulau Pinang, Kluster Jalan Sungai Nipah (83 kes).

Sementara itu, kes import Malaysia masih tiga angka dan semalam (20 Januari) sebanyak 522 kes import dilaporkan, terdiri daripada 426 warganegara dan 96 bukan warganegara. Jumlah kes import ini adalah yang tertinggi dilaporkan sejak Malaysia melangkah ke tahun baharu 2022.

Wilayah Persekutuan Kuala Lumpur (WP KL) terus mencatat kes import tertinggi dan semalam sahaja melaporkan sebanyak 274 kes (kes harian baharu 202). Kes import tinggi yang lain sepanjang tempoh Rangkuman ini adalah pada 16 Januari (145 kes), 18 Januari (135 kes) dan 19 Januari (136 kes).

Sepanjang Rangkuman Mingguan Bernama (15 Januari hingga 20 Januari 2022), hanya sekali kes harian baharu berada di bawah tiga ribu kes iaitu pada 17 Januari iaitu sebanyak 2,342 kes dan angka kes semalam menghampiri empat ribu.

Dengan kes kumulatif sebanyak 2,820,927, Malaysia kekal di tangga 21 daripada 222 buah negara/wilayah yang dilanda Pandemik COVID-19. Di hadapan Malaysia ialah Filipina (3,324,478 kes) dan Afrika Selatan (3,572,860 kes).

Menurut kenyataan Ketua Pengarah Kesihatan, Tan Sri Dr Noor Hisham Abdullah semalam, daripada 3,764 kes harian baharu, hanya 47 kes (1.2 peratus) adalah kategori 3, 4, dan 5; sementara 3,717 kes (98.8 peratus) lagi terdiri daripada kategori 1 dan 2.

KKM meletakkan pesakit COVID-19 yang memerlukan ventilator yang dianggap kritikal di kategori 5.  Kategori 4 untuk pesakit yang memerlukan bantuan oksijen dan kategori 3 pula yang menghidap radang paru-paru. Kategori 1 (tiada gejala) dan kategori 2 (gejala ringan).

R-Naught (Ro/Rt) ialah kebolehjangkitan satu kes positif COVID-19 kepada orang lain dalam tempoh kebolehjangkitan. Ro 0.5 diperlukan untuk melandaikan lekuk jangkitan koronavirus maut ini.

Sementara itu, KKM melaporkan pada 18 Januari lepas, untuk tempoh 14 Januari hingga 18 Januari 2022, sebanyak 186 kes baharu varian dikesan dan kesemuanya adalah Varian yang Dibimbangi (Variant of Concern / VOC) iaitu varian Omicron (B.1.1.529)

Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Varian yang Mempunyai Kepentingan (Variant of Interest / VOI) adalah sebanyak 6,432 kes.

Secara keseluruhan, sehingga kini, bagi VOC terdapat sebanyak 5,726 kes varian Delta, 439 kes varian Omicron, 233 kes varian Beta dan 14 kes varian Alpha.

Kes harian baharu tiga angka – Johor 391 (+23), Kedah 231 (+44), Kelantan 349 (+11), Melaka 159 (+8), Negeri Sembilan 180 (+38), Pahang 238 (+6), Perak 118 (+6), Pulau Pinang 219 (+6), Sabah 256, Selangor 796 (+98) dan WP Kuala Lumpur 202 (+274).

Sementara itu, setakat 20 Jan 2022, terdapat sebanyak 214 kluster aktif di Malaysia. Secara keseluruhan sebanyak 6,272 kluster dikesan dan 6,058 daripadanya, ditamatkan.

Berdasarkan data KKM dan COVIDNOW KKM, sebanyak 77 kluster baharu dilaporkan sepanjang tempoh Rangkuman Mingguan Bernama (15 Januari – 20 Januari 2022), berbanding hanya 35 kluster baharu pada Rangkuman Mingguan 7 Januari hingga 14 Januari 2022.

Daripada 77 kluster baharu itu, kluster terbanyak adalah kluster pendidikan iaitu 51 kes (66.2 peratus) diikuti kluster tempat kerja sebanyak 15 kes (19.5 peratus).

Ini berbanding rekod 35 kluster baharu sepanjang Rangkuman Mingguan Bernama untuk tempoh 8 Januari hingga 14 Januari 2022) dan kluster terbanyak, tempat kerja, 11 (31.4 peratus) dan pendidikan, 8 (22.9 peratus).

* Kategori 5 dianggap kritikal dan memerlukan ventilator; kategori 4 memerlukan bantuan oksijen dan kategori 3 pula yang menghidap radang paru-paru. Kategori 1 (tiada gejala) dan kategori 2 (gejala ringan).

*BID = kes kematian di luar fasiliti kesihatan (iaitu hospital) dan dibawa ke Jabatan Forensik hospital; disahkan positif COVID-19 selepas ujian makmal PT PCr dijalankan.

15 Jan – 19 (BID 6), 16 Jan – 12 (BID 0), 17 Jan – 16 (BID 2), 18 Jan – 9 (BID 0), 19 Jan – 13 (BID 3) dan 20 Jan – 22 (BID 5).

Jumlah kes COVID-19 global terkini (worldometer) adalah 343,059,726  (Rangkuman Minggu lalu 323,558,817 kes) dengan 5,593,256 kematian (Minggu lalu 5,545,398 kematian). Kes pesakit sembuh sebanyak 276,358,155 kes berbanding 265,172,404 kes minggu sebelumnya.

Sebanyak 222 negara dilanda pandemik COVID-19 dan 10 buah negara teratas dalam kedudukan senarai ini adalah Amerika Syarikat, India, Brazil, United Kingdom, Perancis, Rusia, Turki, Itali, Sepanyol dan Jerman.

Negara China, di mana bermulanya wabak COVID-19 pada penghujung Disember 2019 di tangga 118 dengan 105,411 kes (+66 kes harian baharu).

Di samping Malaysia, dalam kalangan negara di Asia Tenggara, Indonesia, Filipina, Thailand, Vietnam, Myanmar, Singapura, Laos dan Kampuchea, turut menyertai senarai 112 buah negara yang mencatat lebih 100 ribu kes COVID-19.

— Penularan wabak COVID-19 yang pada awalnya dipanggil virus Wuhan berlaku ketika masyarakat Cina di seluruh dunia termasuk di China membuat persiapan untuk menyambut perayaan Tahun Baru Cina.

— Virus dikesan di Wuhan, ibu negeri wilayah Hubei, China pada 31 Dis 2019 selepas WHO dimaklumkan terdapat beberapa kes radang paru-paru di bandar tersebut.

— WHO memberi nama rasmi virus “2019-nCoV” iaitu COVID-19, singkatan untuk Corona Virus Disease 19. Virus ini dilaporkan mempunyai komponen genetik yang paling serupa yang terdapat pada ular dan kelawar.

— WHO menyifatkan wabak penyakit COVID-19 sebagai 10 kali ganda lebih berbahaya daripada Influenza A H1N1atau lebih dikenali sebagai Selesema Babi (Swine Flu).

— Kes pertama 2019-nCoV di Malaysia disahkan pada 25 Jan membabitkan tiga (3) warga China yang masuk ke Malaysia melalui Johor dari Singapura pada 23 Jan.

– Pertubuhan Kesihatan Sedunia (WHO) menetapkan empat VOC sebagai kebimbangan global iaitu United Kingdom (B.117),  Afrika Selatan (B.1.351), Brazil (P.1) dan India (B.1.617).

– Variant of Concern (VOC) seperti berikut:- *varian Beta (B.1.351); *varian Alpha (B.1.1.7); dan *varian Delta (B.1.617.2), pertama kali dikesan di India pada penghujung tahun 2020.

– WHO mengumumkan kes VOC B.1.1.529 yang kemudiannya dinamakan Omicron pada 26 Nov 2021. Varian Omicron pertama kali dikesan di Wilayah Gauteng, Afrika Selatan.

– Saintis di Institute IHU Mediterranee Infection, Perancis, mengenalpasti varian baharu pada penghujung November 2021, secara saintifik dikenali sebagai B.1.640.2 dengan mempunyai 46 mutasi dan menggelarkannya, IHU.


KPM tetapkan empat kaedah pergerakan pulang pelajar

KUALA LUMPUR 1 Mei. – Kementerian Pendidikan (KPM) menetapkan empat kaedah perjalanan untuk pelajar asrama sekolah, Kolej Tingkatan Enam (KTE) dan Kolej Vokasional (KV) yang dibenarkan pulang bersempena Hari Raya Aidilfitri.

Menurut kenyataan KPM hari ini, kaedah itu ialah dengan menaiki bas yang disediakan pihak sekolah atau dijemput ibu bapa atau penjaga.

“Pelajar juga dibenarkan pulang menggunakan pengangkutan udara atau air (Sabah, Sarawak dan Labuan) atau menggunakan kenderaan sendiri bagi pelajar KTE dan pelajar KV,” menurut kenyataan itu.

Pelajar dibenarkan pulang secara berperingkat mulai 6 Mei bagi sekolah Kumpulan A (Johor, Kedah, Kelantan dan Terengganu) dan 7 Mei bagi sekolah Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya).

Pihak sekolah, KTE dan KV akan memaklumkan jadual pergerakan pulang murid kepada ibu bapa atau penjaga selain mengeluarkan surat pengesahan untuk setiap pelajar bagi tujuan pergerakan merentas negeri atau zon sekiranya mereka dijemput ibu bapa.

Merujuk prosedur operasi standard (SOP) Kementerian Kesihatan (KKM) dan Majlis Keselamatan Negara (MKN), pelajar yang sedang dalam tempoh kuarantin perlu kekal berada di asrama hingga tamat tempoh kuarantin dan murid yang asramanya berada di kawasan Perintah Kawalan Pergerakan Diperketatkan (PKPD) juga perlu kekal berada di asrama hingga tamat tempoh PKPD.

KPM menyediakan Garis Panduan Pengurusan Murid Asrama Pulang Sempena Hari Raya Aidilfitri Tahun 2021 sebagai rujukan kepada semua pihak terlibat termasuk Institusi Pendidikan Swasta yang berdaftar dengan KPM.